Асад Асил. Қўш муаммо ҳақида (1989) - www.ziyouz.uz\nБош саҳифа МатбуотҚайта қуриш даври матбуотиАсад Асил. Қўш муаммо ҳақида (1989)\n“ Таёқнинг икки учи бор. Бир томони билан бировни урсанг, иккинчи томони ўзингга тегади…” Халқимиз бисотида бундай тагли гаплар кўп. Улар аччиқ ҳаёт ҳақиқати. Улар – дилидагини тилига чиқара олмаган, юрак-бағрини ўртаб ётган дардини, ноҳақликлар туфайли туғилган ғазабини очиқ-ойдин айтиш имконига эга бўлмаган зукко одамларнинг пардага ўралган исёни.\nБарибир таёқнинг икки учи борлигини унутмаслик керак, чамаси. Ҳамма гапиряпти, дилида туғён ураётган дарду ҳасратларини, кўрган, билган ва эшитган муаммоларини дангалига кун тартибига қўйяпти. Бу-ку, яхши. Аммо, ижро-чи? Ўртага ташланган муаммолар ҳал қилиняптими? Ижрони таъминлаши керак бўлган масъул ўртоқларимиз мабодо “тошкўсак”ка айланиб қолмаяптими?..\n“Тошкўсак” сўзининг маъноси баъзиларга қоронғидир, балки. Дейлик, болалар шохдаги пишмаган ёнғоқни тош ва кесаклар билан ёвлаб, тушириб олмоқчи бўладилар. Тош ва кесаклар тегаверади, пўстлоқларини тирнаб, тўзғитиб ҳам юборади-ю, ёнғоқ тушмайди. Чунки унинг банди қаттиқлашиб, “тошкўсак” бўлиб қолган. Ҳар қандай зарба унга таъсир этмайди…\nЭкологик мушкулларни бартараф этиш, хусусан, Бўстонлиқ табиатини сақлаш учун масъул айрим ўртоқлар ҳам “тошкўсак”ка “айланиб кетган” кўринади. Ҳаммага маълум: Бўстонлиқ ҳавоси ва суви – фақат туманнинг ўзи учунгина эмас, балки йирик саноат шаҳри Чирчиқ, республикамиз пойтахти Тошкент, қолаверса, бутун Ўзбекистон учун ҳаётий зарурат. Шу боис Чотқол тоғларидан бошланувчи Чирчиқ дарёси, Чотқол шамоли мусаффолигини сақлаб қолиш учун бутун республика аҳли курашди, натижада бир тўхтамга келинди. Яъни, бу туман бағрида ҳар қандай йирик корхона қуриш қатъий таъқиқланади. Бўстонлиқ келажакда миллий боққа айлантирилади… Шу ҳақда туман партия конференциясида, вилоят ва республика миқёсидаги давраларда қайта-қайта айтилди.\nЯқинда Бўстонлиқда қурилаётган йирик бир корхонанинг бошқа ёққа кўчириб юборилишини амалий натижанинг бошланиши, деб билмоқ керак, албатта. Халқ талабининг инобатга олиниши бўстонлиқлик меҳнаткашларни жуда хурсанд қилди. Лекин орадан кўп ўтмай тарқалган бир совуқ хабар кўпчиликнинг кўнглига яна муз солиб қўйди. Гап шундаки, Бўстонлиқнинг энг кўркам ва манзарали жойида яна бир катта корхона қурилиши бошлаб юборилган эди. Ажойиб боғ-роғлар ва кўчатзорлардан ташкил топган 52 гектар майдонни қурилиш учун эгаллаб олган Чирчиқ шаҳридаги “Узбекхиммаш” заводи раҳбарлари ўз ниятларига эришиш учун ҳар қандай “миш-миш”лар тарқатишдан қайтмаяптилар. Гўё бу қурилиш анчайин (52 гектар) филиал эмиш, атроф-муҳитга заррача зарари тегмасмиш… Бу ваъдаларнинг таги пуч эканлиги ўз-ўзидан кўриниб турибди. Ахир, эллик икки гектардаги боғ ва кўчатзорлар йўқ қилинади-ю, атроф-муҳитга зарар етмайдими?! Бу улкан қурилишнинг яна бир катта ташвишли томони бор. У ёнгинасидан ўтаётган Чирчиқ сувининг тозалигига жиддий хавф туғдиради. Шу ўринда завод раҳбарлари, қолаверса, ёлғон ваъдаларни кўпайтириб юбораётган баъзи “тошкўсак” ўртоқларга бир гапни айтгимиз келади: тобора ифлосланаётган Чирчиқ дарёси сувидан ўзларингиз ҳам ичяпсизлар-ку! Таёқнинг бир учи ўз бошларингизда синаётганини наҳотки, ҳис этмаётган бўлсангиз?!\nМИЛЛИОН ДУМАЛАСА ҲАМ\nИчаётган сувимизнинг нақадар тез ифлосланиб бораётгани ҳақида ҳозир ҳамма гапирмоқда. Ҳар қанча аччиқ бўлса-да, бор ҳақиқат гапирилмоқда. Чирчиқ дарёсининг бир ўзани бўлмиш Бўзсув ифлослана-ифлослана шу даражага етдики, қараб туриб, унинг чиндан ҳам сув эканига кишининг ишонгиси келмайди. Бунчалик ифлос нарсалар сувга қаердан қўшиляпти? Чирчиққа қуйилувчи тармоқ булоқларнинг анча қисми тоғ қишлоқлари оралаб ўтади. Хўш, тоғ томонларда яъни сувнинг бошида аҳвол қандай?\nМен тоғ қишлоқларининг кўпчилигида бўлганман. У жойлардаги аҳвол, сувга муносабат хусусидаги тубан кетишлар шундоққина кўз ўнгимизда содир бўляпти. Қадимий бу қишлоқлар тоғдан келувчи сойлар, булоқларни ёнариқлар орқали буриб келиниб, сув билан таъминланардилар. Ёнариқлар суви экинзорлар, боғ-роғларни ҳам яшнатган. Мироблар сув тозалиги ва дахлсизлигини кечаю-кундуз назорат қилишарди…\nАммо энди қадимги мироблар йўқ. Қадимги саришталик билан ҳозирги аҳвол орасида осмон билан ерча фарқ бор. Кўпчилик ҳаром билан ҳалолнинг, тоза билан ифлоснинг фарқига бормай қўйди. Одамлар қадим сувни табиатнинг табаррук инъоми сифатида қадрлар эдилар. Энди бўлса ариқ ва сойларни кўра била туриб, ифлослик манбаига айлантирмоқдалар. Кукун, кул, нишхўрд, супуринди ва бошқа чиқиндиларини сувга тўкмайдиган бирон инсофли хонадонни топиш мушкул бўлиб қолди. Бу ҳам бир нави экан, бора-бора гўнгтепаларни, ҳатто, молхоналарни ариқ ёқасига ўрнатиш одат тусига кираётганини айтмайсизми?! Янада даҳшатлироқ бир одат пайдо бўлибди: ариқ ичида кир ювадиган бўлишибди!\nСув етти думаласа ҳалол бўлармиш! Афсус, ҳозирга келиб, сув миллион марта думаласа ҳам ҳалоллана олмаяпти. Аксинча, хонадондан хонадонга ўтган сайин ифлосликларга тўйиниб, бўтанага айланиб, тобора булғаниб боряпти…\nСув муаммосининг иккинчи томони бундан ҳам ташвишлироқдир. Минг хил ташландиқлар билан тўлиб-тошган ўша ёнариқларга яна бир назар ташлаймиз. Шу ариқларга минглаб хонадонлар кўз тикиб ўтирадилар-у, келаётган сув беш-ўн хонадондан пастга ўтмайди. Нега шундай экан? Бу саволга жавоб топиш мақсадида ариқлар бўйлаб юқорига кўтариламиз. Нақадар хўжасизлик! Сув мўл-кўл, аммо, кераксиз томонларга оқиб ётибди: сойларга, тошлоқларга, овлоқларга ёйилиб, ерларни балчиққа айлантиряпти, тош ва қумлар орасига сингиб кетяпти. Бунинг олдини оладиган бирон жонкуяр йўқ. Ифлосланган жами оқавалар эса Чирчиқ дарёсига қўшилади. Миллион-миллион кишилар ичаётган сув бошидаги бундай аянчли аҳвол қачонгача давом этаркин? Унга барҳам беришнинг чораси борми? Бу саволга ҳам юқори қишлоқларда яшаётган одамлар жавоб топиб беришди. Уларнинг айтишларича, ерли раҳбарлар бош-қош бўлиб, мушкул муаммони ҳал этишлари керак. Биринчи навбатда мироб штатини тиклаш лозим. Шу вазифани зиммасига олган киши сув ифлосланишига ва исроф бўлишига жавоб беради.\nМаълумки, ёнариқларнинг суви тоғлар орасидан оқиб келади. У томонларда ёз кунлари оёқ босишга жой йўқ: биров кир ювяпти, кимдир сув кечиб ҳовуз ясаяпти, хуллас, ариқ тўла яланғоч одам. Теварак-атрофдаги ҳордиқ масканларида дам олувчилар, ўз истаганларича дайдиб юрган минг-минглаб одамлар ёз бўйи сувдан чиқмайдилар. “Ахир шу сувни қишлоқ кишилари ичяпти-ку”,- десангиз улар ҳайратдан ёқа ушлашади.\nУндан ҳам юқорида – булоқлар бошидаги аҳвол-чи? Чорвадорларининг ўтовлари ҳам, мол-қўтонлари ҳам айнан сув ёқасига ўрнатилган. Улар ҳам баҳордан то кеч кузгача сувни булғатишади. Ёнариқларнинг сувидан мудом гўнг ҳиди анқиб туришининг боиси шундан!\nТоқат қилиб бўлмайдиган бу ҳангомалар ҳақида қишлоқ кишилари юқориларга арз қилавергач, қишлоқларни водопроводлаштириш ҳаракати бошлангандек бўляпти-ю, бироқ тайинли натижа кўринмаяпти.\nБу мавзуда баҳс юритар эканмиз, табиат жонкуярлари ҳар қандай ғайритабиий интилишларнинг йўлларини тўсмоқдалар, атроф-муҳит муҳофазаси учун астойдил жон куйдирмоқдалар. Бир мисол: белоруссияликлар республикадаги кичик дарёлар муҳофазаси хусусида ибратли ташаббус билан майдонга чиқишди. Бу даъватга ўқувчилардан тортиб пенсия ёшидаги кишиларгача ҳамжиҳатлик билан бош қўшмоқда. Жами кичик дарёларнинг бошланишидан то қуйи оқимига қадар даҳлсиз зоналар ташкил этиляпти. Бу зоналар фақат дарахтзор, чакалакзорлар қуршовида бўлади. Сувни ҳамма одамлар назорат қилишади. Асосий назоратни эса вилоят, туман ижроия қўмиталари ўз қўлларига олишибди…\nБўстонлиқ туманида-чи? Ижроқўмдаги масъул ходимлар ҳануз чекка-чеккада томошабин бўлиб қолмоқдалар.\nОта-боболаримиз қадим-қадимдан сувни булғалаганни, ҳаттоки, тупурганни лаънатлар эдилар. Энди бўлса, ҳаммамиз қатор туриб сувга тупуряпмиз, булғаяпмиз, уни яна ўзимиз ичяпмиз!.. Чамаси, хунук бу иллатларга барҳам бериш, “тошкўсак”ликни тарк этиб, қуруқ сўздан амалий ишга ўтиш вақти келди.\n1989 йил 1 июнь сони.\n← Аввалги Аввалги Асад Асил. Қайга борсин, бечоралар (2000)\nКейинги → Кейинги: Абдулҳамид Чўлпон. Адабиёт надир? (1914)


17:26 / 24.04.2018 | Алижон | 2119\nАссалому алайкум! Дўстимнинг саволини жунатяпман. Кўп йиллар олдин, совет даврида уйланганида на дин на шариатдан бехабар, русчада ўқигани туфайли ўзбекчаниям зўрға гапирадиган йигит бўлгани учун махр хақидаги саволга нима жавоб беришни билмай куёвжўрасига қараган. У эса уйми ховлими бирор нарса деб юбор деса, бу шунчаки расмиятчилик экан деб ўйлаб ўзи яшаётган, лекин аслида отасига тегишли тўрт хонали квартирани таклиф қилган ва келинам дарров рози бўлган экан. Кейинчалик отаси бу йигитга уй олиб бериб мустақил хаётга чиқарган, лекин дўстимнинг хотини ўша шахар марказидаги тўрт хонали уй менга берилмагунча махримга рози эмасман деб жанжал кўтариб тураркан. Инсон тушунмаслигани ортидан ўзида йўқ нарсани махрга ваъда қилиб юборса нима бўлади? Аёлини рози қилиши учун худди ўша уйни (у уй хозирда сотиб юборилган) қанчага бўлса хам сотиб олиб бериши керакми? Очиқ айтиш керакки дўстим ўртахол инсон бунга қурби етмайди. Шу турган уч хонали уйимизга кўнақол деса аёли хечам унамабди.\nВаалайкум ассалом! “Ҳидоя” китобида : “Бир киши бир аёлга “Бу ҳовлини маҳр қилиш эвазига” деб уйланса, ҳолбуки у ҳовли бировнинг мулки бўлса, никоҳ жоиз, маҳрга деб айтилингани ҳам дуруст. Сўнг қаралади, агар ҳовлининг эгаси ҳовлини беришга рози бўлса, хотинга ўша ҳовлини ўзи берилади. Агар эгаси рози бўлмаса, эр хотинига ўша ҳовлининг қийматини беради” дейилган. Сиз айтган ҳолатда ҳам 4 хонали ҳовлини маҳрга дегани дуруст бўлган, никоҳ ҳам боғланган. Ваҳоланки у 4 хоналик уй эрники эмас, отаники бўлган. Ота рози бўлса ўша уйни беради, агар рози бўлмаса(розим бўлмасликка ҳам ҳаққи бор, чунки у отанинг шахсий мулки), эр ўша 4 хонали уйни қийматини хотинга маҳр қилиб бериши зиммасига лозим бўлади. Хотин “Ўша отангни уйини нима қилиб бўлса ҳам олиб берасан” дейишга ҳаққи йўқ. Валлоҳу аълам!\nМуртазо исми ҳақида\nКелин ва қайнота\nЧақалоққа азон айтиш тартиби қандай?\nАка ука ўртасидаги муносабат\nАёлим билан ажрашмоқчиман\nҚайнонам мени тавоф қилинг дейди\nМаст кишига муносабат


Йўл ҳаракатини тартибга солувчи қонунга Ўзгаришлар киритилди\nZakon.kz сайти хабарига кўра, Қозоғистон Республикаси Президенти Нурсултан Назарбаев «Йўл ҳаракати масалаларига оид Қозоғистон Республикасининг баъзи қонуний ҳужжатларига ўзгаришлар киритиш тўғрисида” Қонунни имзолади.\nУшбу ўзгаришлар қонунчиликдан ўрин олган порахўрликка ундовчи жиҳатларни бартараф этишга қаратилган. Шу жумладан:\n– Эндиликда транспорт воситасини тўхтатган полиция ходими дарҳол келиши, ўзини таништириши, хизмат гувоҳномасини кўрсатиши, тўхтатиш сабабини айтиши, агарда радар ишлатилган бўлса, ундаги маълумотни кўрсатиши шарт.\n– Алоҳида юқори ҳақ олинадиган автомобилларнинг дабдабали давлат рақамлари рўйхати кенгайтирилган;\n– Транспорт воситаси тўхтатилган тақдирда ҳайдовчининг видео ва фото аппаратлардан фойдаланиш ҳуқуқи қайд этилган;\n– Ҳуқуқни муҳофазалаш ва махсус органларнинг транспорт воситасини тўхтатиш ҳуқуқини берадиган махсус тадбирлари изоҳланган;\n– Муддати ўтган ҳайдовчилик гувоҳномаси соҳибларининг такрор имтиҳон топшириши талабини бекор қилиш кўзда тутилган;\n– Йўловчи ташиш билан шуғулланмаётган шахсларнинг тунги вақтда йўловчиларни олиб кетишларига қўйилган тақиқ олиб ташланган;\n– Транспорт воситаларига аэрографик суратлар ёпиштиришга қўйилган тақиқ олиб ташланган;\n– Маст ҳолда автотранспорт воситасини бошқаришнинг олдини олиш мақсадида спиртли ичимликлар ичиб транспорт воситасини бошқаргани учун 3 йилгача ҳайдаш ҳуқуқидан маҳрум қилиш кўзда тутилган. Мастликда шубҳа қилинган ҳайдовчилар тиббий кўрикдан ўтишдан бош тортган ҳолларда ҳам айни шу жазо қўлланилади;\n– Светофор қаршисидаги чизиқни босиб ўтгани учун жарима 5 ойлик ҳисоб кўрсаткичидан 3 ОҲКгача камайтирилди;\n– ички ишлар ходими тўхтатган транспорт воситасидаги йўловчиларнинг унинг ижозатисиз автомобилдан чиқиб кетишига қўйилган тақиқ бекор қилинди.\n, 2017-07-13, 10:44 189


Арманистон мухолифати якшанба кунги референдумнинг дастлабки натижаларидан норозилик билдирмоқда.\nРеферендумда конституцияга бир нечата ўзгартиш киритиш ва хукумат ваколатларини тақсимлаш масалалари овозга қўйилди.\nРеферендумда расмийларига кўра¸ овоз берганларнинг 93 фоизи ўзгартишларни маъқуллаган.\nСайловда овоз бериш ҳуқуқига эга бўлганларнинг 65 фоизи иштирок этган¸ дейилади расмий хабарда.\nАммо мухолифат асл рақамлар анча пастроқлигини таъкидламоқда. Миллий Демократик Уюшмаси раҳбари Вазген Манукян расмийларни овоз бериш натижаларини қалбакилаштирганликда айбламоқда:\n"Бугун Арманистонда иккита мисли кўрилмаган ҳодиса юз берди. Бу кутилган эди¸ аммо мисли кўрилмаган ҳодиса бўлди. Авваллари сайлов участкалари ҳеч қачон бўм-бўш бўлмас эди. Бу сафар расмийлар овоз бериш натижаларини қалбакилаштириш билан сурбетлигини кўрсатди. Илгарилари биз яққол безбетликни учратмасдик. Фикримча¸ бу миллатга қарши ҳукумат миқëсидаги сотқинликдир"¸ - деди Вазген Манукян.\nМухолифат ушбу референдум Роберт Кочаряннинг 2008 йилдан кейин ҳам ўз лавозимида қолишини таъминлашга қаратилган¸ деган фикрда.


Сони ошган нутқлар, жонли мулоқот ва халқ овози: Путин президентлигининг 18-йилини қандай ўтказди? – Bugun.uz\nЖаҳон - 20:05 · 08.05.2022\nСони ошган нутқлар, жонли мулоқот ва халқ овози: Путин президентлигининг 18-йилини қандай ўтказди?\nПрезидентлигининг 18-йилида Владимир Путин одамлар билан тез-тез учраша бошлади, нутқ сўзлади ва хорижий саёҳатларни давом эттирди, шунингдек, кўплаб телефон қўнғироқларини амалга оширди. «Коммерсант» нашри давлат раҳбарининг фаолиятига оид таҳлилий рўйхатни эълон қилди.\nФото: «ИА Regnum»\n309 иш куни\n2021 йил 7 майдан 2022 йил 7 майгача Владимир Путинда, расмий иш жадвалига кўра, 309 иш куни бўлган. Бир йил аввал президент 306 кун ишлаган. Ўн йил давомида у учун энг оғир 314 кунли иш жадвали (86 фоиз) тўртинчи президентлик муддатининг биринчи йилига тўғри келган.\nЖадвалга кўра, 2021 йил давомида президент 56 кун дам олган. У энг кам ишлаган давр сентябрь ойига тўғри келган (23 иш куни), ўшанда давлат раҳбари Сибирда Мудофаа вазири Сергей Шойгу билан бирга дам ҳам олган. Март ойи Владимир Путин учун энг банд ой бўлган: 28 иш кунида у 86 та ишни якунлаган.\n822 та иш\nҲаммаси бўлиб Владимир Путин 822 та ишни якунлаган, бу кунига ўртача 2,6 та ишни ташкил қилган. Таққослаш учун: амалдаги президентлик муддатининг биринчи йилида у 994 та (кунига 3,2 та иш), иккинчисида 925 та ишни кўриб чиққан. (кунига 3 та). Пандемия сабабли эса учинчи йилда ишлар сони камайган — 737 та (кунига 2,4 та иш). Шу билан бирга, аксарият учрашувлар жисмоний мулоқотиз ўтган, телефон суҳбатлари вазифалар рўйхатида биринчи ўринни эгаллаган. 2021 йили ҳам қўнғироқлар биринчи ўринда бўлган. Бундан ташқари, унинг жадвалида президент шахсан иштирок этган учрашув ва йиғилишлар кўпайган, тантаналар, оммавий ахборот воситалари билан мулоқотлар сони 4 баробарга ошган.\nВладимир Путин, шунингдек, публицистика билан шуғулланишда давом этган ва учта катта мақола ёзган: «Ўтмишга қарамай очиқ бўлиш» (Улуғ Ватан уруши ҳақида), «Руслар ва украинларнинг тарихий бирлиги тўғрисида» ва «Россия ва Хитой: Келажакка йўналтирилган стратегик шериклик».\n212 та қўнғироқлар\nВладимир Путин 2021 йил давомида қўнғироқлар сони бўйича рекордни янгилаган — 212 та, бу президентнинг барча фаолиятининг чорак қисмини ташкил этган. Уларнинг аксарияти март ойида бўлган — 41 та, ўшанда бошқа мамлакатлар раҳбарлари билан телефон суҳбатлари деярли ҳар куни бўлиб ўтган. Бунинг сабаби эса Украинадаги махсус ҳарбий операция билан боғлиқ.\nДавлат раҳбарининг телефон суҳбатлари таҳлили шуни кўрсатдики, президентлик фаолиятининг бошланиши билан солиштирганда у америкалик ҳамкасблари билан суҳбатини 4 баравар қисқартирган, аммо Яқин Шарққа тез-тез қўнғироқ қила бошлаган. 2021 йилга нисбатан Ғарбий Европа ва Осиё давлатлари раҳбарлари билан телефон орқали мулоқотлар сони ҳам ошган.\nОлти йил ичида биринчи марта Владимир Путин билан телефон суҳбати бўйича мутлақ етакчи ўзгарган: рўйхатни туркиялик ҳамкасби Ражаб Тоййиб Эрдўғонни ортда қолдирган Франция президенти Эммануэль Макрон эгаллаган. Франция раҳбари билан 22 та телефон суҳбатидан 13 таси 2022 йилнинг февраль ва март ойларида бўлиб ўтиб, миллий хавфсизлик ҳамда Украина атрофидаги вазиятга тегишли бўлган.\n438 та расмий чиқишлар\nВладимир Путиннинг нутқлари ўтган йил давомида кўпайди. 2021 йил 7 майдан бери Кремл веб-сайтида президентнинг 438 та нутқи матни (2020 йилда бу кўрсаткич 352 та бўлган) эълон қилинган.\nБутунроссия жамоатчилик фикрини ўрганиш маркази маълумотларига кўра, Владимир Путиннинг ишонч рейтинги 2022 йил февраль ойи охирида — Донецк ва Луганск мустақиллигини тан олувчи ҳужжатлар имзоланган ва Украинада «махсус ҳарбий операция» бошланган пайтда ўсишни бошлаган. Апрель ойининг боши ва ўрталарида кўрсаткич 81,6 фоизга етиб, кўп йиллик энг юқори кўрсаткични янгилаган.\nПрезидент ишини маъқуллаш рейтинги 2015 йилда энг юқори даражага етган, ўшанда Россиянинг Суриядаги операцияси бошланганидан кўп ўтмай, кўрсаткич 90 фоизга яқинлашган. Энг паст (60,8 фоиз) рейтинг 2014 йилнинг январида Киевдаги норозилик намойишлари пайтида қайд этилган.\nЎсиш тенденцияси 2014 йил февраль ойида Сочида бўлиб ўтган Олимпиада муваффақиятли якунланганидан кейин қайд этилган. Март–апрель ойларида Қримнинг аннекция қилиниши ва Донбассдаги можаронинг бошланиши фонида рейтинг май ойида 85 фоиздан ошган. 2018 йилнинг июлидан 2022 йилнинг февралигача бу кўрсаткич 70 фоиздан ошмаган.\nЭслатиб зтамиз, Россия президенти Владимир Путин «Россия зовет!» форумида сўзлаган нутқида ўзининг қайта сайланиши мумкинлигини маълум қилганди. «Биласизми, эътибор нимага қаратилган? Конституцияга кўра, мен янги муддатга қайта сайланиш ҳуқуқига эгаман. Буни қиламанми ёки йўқми, ҳозирча ўзим қарор қилганим йўқ», — деди Россия президенти. Шунингдек, у бундай ҳуқуқнинг мавжудлиги ўз-ўзидан Россиядаги вазиятни барқарорлаштиришини қўшимча қилган.\n«Йўл таъмири фақат тунги вақтда амалга оширилиши керак» — Алишер Қодиров9:39 · 20.05.2022\nЖиззахда эркак хотинини енгил табиат деб атаган танишини пичоқлади — видео9:12 · 20.05.2022\nМарказий Осиё давлатларига пул ўтказмалари оқими кескин қисқариши маълум бўлди8:37 · 20.05.2022\nҚозоғистонда янги ҳарбий бўлинмалар шакллантирилади8:05 · 20.05.2022\nУкраинанинг мамлакатда ҳарбий ҳолатни бекор қилиши шарти очиқланди7:33 · 20.05.2022\nЎзбекистонда 20 май куни кузатиладиган об-ҳаво маълумоти эълон қилинди7:02 · 20.05.2022\n«Йўл таъмири фақат тунги вақтда амалга оширилиши керак» — Алишер Қодиров\n9:39 · 20.05.2022\nҚашқадарёда маҳалла оқсоқолини сайлаш пайтида жанжал чиқди — видео\n23:27 · 19.05.2022\nРоссияни буғдой ўғирлашда айблаётган Украина, Италиянинг урушни тугатиш бўйича режаси ва ходимларини Россиядан олиб кетаётган Google\n22:35 · 19.05.2022\nШавкат Мирзиёев геология соҳасидаги лойиҳалар тақдимоти билан танишди — фото22:04 | 19.05.2022\nКоррупцияга қарши курашиш агентлиги зиммасига яна бир вазифа юклатилди21:28 | 19.05.2022\nҒарб санкциялари Марказий Осиёга қандай таъсир қилади?19:36 · 19.05.2022\nЖССТ Хитой вакцинасини фавқулодда қўллашни тасдиқлади19:32 · 19.05.2022\nРоссия аҳолини коронавирус қўпайишидан огоҳлантирди19:30 · 19.05.2022\nЖанубий Корея КХДРда ковид аниқланиши сабабини маълум қилди19:28 · 19.05.2022\n9:39 «Йўл таъмири фақат тунги вақтда амалга оширилиши керак» — Алишер Қодиров\n9:12 Жиззахда эркак хотинини енгил табиат деб атаган танишини пичоқлади — видео\n8:37 Марказий Осиё давлатларига пул ўтказмалари оқими кескин қисқариши маълум бўлди\n8:05 Қозоғистонда янги ҳарбий бўлинмалар шакллантирилади\n7:33 Украинанинг мамлакатда ҳарбий ҳолатни бекор қилиши шарти очиқланди\n7:02 Ўзбекистонда 20 май куни кузатиладиган об-ҳаво маълумоти эълон қилинди


12:55 17.05.2016 (Янгиланган 19:49 17.05.2016)\nЯқинда бўлган воқеа: "GM Uzbekistan" Бош директорининг қамалиши, Бош вазир ўринбосари Рўзиқуловнинг истеъфога кетиши ўзбекистонликларни нафақат ажаблантирмади, балки, халқ бундай "тозалаш" ишлари тез-тез ўтказилиши тарафдори эканини очиқ ойдин маълум қилди.\nТОШКЕНТ, 17 май — Sputnik. Сўнгги ҳафтада ўзбек автосаноати шов-шувли жанжаллар марказида қолиб кетди. ОАВларда GM Uzbekistan автомобил ширкати Бош директори Тоҳиржон Жалилов товламачилик йўли билан катта маблағларни ўзлаштирганликда айбланиб, қамоққа олингани, ҳамда "Ўзавтосаноат" компаниясига раҳбарлик қилиб келаётган Бош вазир ўринбосари Улуғбек Рўзиқулов ўз лавозимидан четлатилгани ҳақида маълумотлар тарқалди.\nБу миш-мишларда қанчалик жон бор, вақт кўрсатади. Аммо, Ўзбекистон аҳолиси бунга нафақат ишонди, балки хабарларнинг яшин тезлигида тарқалишида бевосита иштирок этганининг ўзиёқ, бу соҳа вакиллари билан мулоқотдан халқ қанчалик "тўйганини" аниқ кўрсатиб берди. Sputnik Ўзбекистон мухбирлари Ўзбекистон халқини "қамоққа олиш" ҳолатлари нима учун ажаблантирмагани боисини ўрганишга ҳаракат қилди.\nБиринчи сабаб — нарх\nИчки бозорда сотиладиган ўзбек автомобилларининг нархи бутун Марказий Осиёда дув-дув гап бўлганига анча бўлган. Ўзини региондаги автогигант деб эълон қилган GM Uzbekistan, мамлакат аҳолиси ўзининг "ўзбек автомобили"га эга бўлмаслиги учун қўлдан келганча ҳаракат қилди. Бир моделдаги автомобил нархи мамлакат ички бозорларида ва ундан четда (бир вақтнинг ўзида) 20-50%гача фарқ қилар эди.\nЖорий йилда ҳам худди шундай бўлди. Мисол учун, ҳозирда Москвадаги автосалонларда "Gentra"ни 439 минг рубл(тахминан 6753 доллар)га, "Nexia"ни — 379 минг рубл(тахминан 5830 доллар)га харид қилиш мумкин. Ўзбекистондаги автосалонларда эса нархлар бир мунча баланд — Nexia 6600дан 7780 долларгача, Gentra эса 9700дан 12600 долларгача сотилмоқда. Шуни инобатга олиш керакки, Россияда, Ўзбекистондан фарқли ўлароқ, автокредит ҳамда айтилган нархдан катта чегирма қилиш сингари самарали тизим ишлайди.\nКўриб турганингиздек, фарқ жуда катта. Ўз юртингизда ишлаб чиқарилган автомобил ички бозорда отнинг калласидек пул турса-ю, чет элда арзон баҳода сотилса… Бир оз бемаъни ҳолат, шундай эмасми?\nИккинчи сабаб — валюта\nМустақил давлатнинг асосий белгиларидан бири — бу унинг миллий валютаси. Ўзбекистон ҳам ўз миллий валютаси — "сўм"га эга. "Сўм" ҳамма жойда ишлатилади, аммо, агар сиз GM автосалонидан ўз юртингизда ишлаб чиқарилган автомобилни харид қилмоқчи экансиз, ёқимсиз "сюрприз"га тайёр туринг — автомобил харид қилмоқчимисиз, "кўкидан" тахлашингизга тўғри келади. Ўн йилдан бери шундай ҳолат давом этиб келмоқда.\nСўнгги беш йил давомида шикоят битилган мактублар GM Uzbekistan ва "Ўзавтосаноат" АК офисларига сиғмай кетгачгина, автосалонларда машиналар сўмга сотила бошланди. Аммо бу иш ҳам фирибсиз кечгани йўқ — автосалонларда аниқ белгиланган моделларгина, яъни, аксарият ҳолларда нархи жуда қиммат ва ташқи бозорда талаб катта бўлмаган машиналаргина сўмга сотила бошланди. Аммо харидор шунисига ҳам шукр қилди, "совға қилинган отнинг тишига қарама", деган нақл бежизга айтилмаган, ахир.\nGM Uzbekistan автомобил ишлаб чиқаришни 20% га оширади\nАфсуски, бу "акция"нинг умри узоқ бўлмади. Бугунги кунда ўзбек автосалонларида барча автомобиллар яна доллар эвазига сотилмоқда. Автосалон эгаларининг бири мухбиримизга берган хабарга кўра, компания ўз олдига чет элда автомобиллар сотувидан жалб қила олмаган валютани Ўзбекистонда тўплашни режа қилиб қўйган. Бу маблағ тахминан 50 миллион доллар эканлиги айтилмоқда. Ким билсин, керакли маблағлар тўплангач, автомобилларни сўмга харид қилишдек ажойиб имконият яна пайдо бўлар. Ҳозирча эса — доллар изланг.\nДолларга бўлса ҳам харид қилишга тайёр одамлар кам эмас. Аммо, шундоқ ҳам осон бўлмаган масалани янада қийинлаштирувчи муаммолардан бири шундаки, Ўзбекистонда автомобилга эга бўлиш мақсадида банклардан валюта харид қилиш имкони йўқ. Банклар фуқароларга валютани кварталда бир марта 2000 доллар миқдорида махсус конверсион карталарга тушириб беради. Аммо бу карталардан автомобил харид қилиш учун фойдаланишнинг имкони йўқ. Бу карталар фақатгина авиачипталар хариди ва чет элда фойдаланиш учун мўлжалланган. Бу ҳам майли, конверсион картага эга бўлиш айни вақтда Ўзбекистонда жасорат кўрсатишга тенглаштирилган деса ҳам бўлади — навбатда бир эмас, бир неча ой туришингизга тўғри келади.\nХуллас, агар шу пайтгача автомобил харид қилиш иштиёқи йўқолмаган бўлса — унда қора бозорга марҳамат қилинг. Фақат ёдингизда турсин, "қора бозор"да валютани Марказий Банк ўрнатган курсдан икки баробар юқори нархда харид қилишингизга тўғри келади.\nУчинчи сабаб: эрталаб — тўлов, кечқурун — товар\nЯна бир қизиқарли факт — эски автомобиллар автосалонлардаги янги "тойчоқ"лардан кўра қимматроқ турган дунёдаги ягона давлат — бу Ўзбекистон. Сабаби оддий — узоқ вақтларгача маҳаллий автосалонларда автомобил харид қилиш имкони умуман мавжуд эмасди. Ҳаттоки, доллар ва хоҳиш-истак бўлган тақдирда ҳам. Бу ҳолатдан чиқиш учун сеҳрли сўздан хабардорлик талаб этиларди. Сеҳрли сўз эса, кўпчилик ўйлаганчалик "илтимос" эмас, "шапка"дир.\nМаҳаллий автосалонларда автомобилларни етказиб беришнинг оддий схемаси йўлга қўйилган. Автомобиллар олди-сотдиси бўйича шартномалар бозорга бир неча марта "ташланади". Улкан навбатларнинг юзага келиши сабаби ҳам шунда. Республика бўйича автосалонлар машина харид қилиш иштиёқида ёнган одамлар томонидан "ишғол" қилинади, дейиш мумкин. Шартномалар, табиийки, бир неча кун ичида ўз эгаларини топади, яъни сотилиб бўлади. Агар киши мана шунга қарамай, автомобил харид қилиш истагида экан, салонларда ишлайдиган илтифотли ходимлар ундан "шапка" сўрашар эди, яни автомобил нархига 300дан 1500 долларгача қўшимча пул тўлаш талаб этиларди.\nБугун, автомобилларга талаб тушган бир пайтда, "шапка" ўйнайдиган рол ҳам ўзгарди. Эндиликда "шапка"ни автомобил етказиб бериш вақтини қисқартириш учун тўлашмоқда. Оддий тартибда пули тўланган автомобилни ярим йил ёки ҳатто бир йилдан кейин олсангиз, "шапка" билан иш тезроқ битмоқда.\nШунингдек, "шапка" эвазига, автомобилни сўм эвазига харид қилиш имконини берувчи шартномани қўлга киритишингиз ҳам мумкин. Фақат, бу ҳолатда тортиқ қиладиган "шапка"нгиз оддий эмас, Мономахникидек бўлмоғи лозим.\nТўртинчи сабаб — танлов йўқлиги\nМаҳаллий, ўзимизда ишлаб чиқарилган автомобилларни харид қилишда дуч келишингиз мумкин бўлган яна бир муаммо — оддийгина танлаш имкониятининг мавжуд эмаслигидир.\nАвтосалонга ташриф буюргач, ўзингизга ёқмаган комплектацияга эга, ўзингиз хоҳламаган рангдаги автомобилни харид қиласиз. Автомобил сизга қай ҳолатда етиб келиши ҳақида-ку гапирмаса ҳам бўлади. Харидорлар орасида салондан янги автомобил харид қилиб, унинг урилгани, ёки баъзи бир эҳтиёт қисмлари мавжуд эмаслиги сингари муаммоларга дуч келганлари кам эмас.\nБундай автомобилни қайтариш имкони, мавжуд, албатта. Аммо… йиллаб кутган тойчоғингиз учун сарфлаган вақтингизни ўйлаб, пулларингиз қайтарилишида юзага келиши мумкин бўлган муаммоларни инобатга олиб, яхшиси қайтармаганим маъқул, деган хулосага келишингиз ҳам, айни ҳақиқат.\nБешинчи сабаб — катта тўлов\nЎзбекистонда автомобиллар тўловини амалга оширишнинг ўзига хос тизими мавжуд. Автосалонга бораману, пулини тўлаб, катта хурсандчилик билан автомобилимни олиб қайтаман, деб ўйлаганмидингиз? Ҳаммаси ҳам сиз ўйлаганчалик осон эмас. Аввалига икки баробар қиммат нархда "қора бозор"дан доллар топасиз, шундан сўнг банкка йўл оласиз, бу ерда сизга махсус пластик карточка очишади(бу учун тахминан 30 доллар ҳақ олишади). Таъкидлаш жоизки, мамлакатда ушбу хизмат тури атиги 2та банк томонидан амалга оширилади.\nШундан сўнг, сиз қўлингиздаги нақд долларларни банкка топширасиз. Банк бу пулларни сизнинг пластик карточкангизга ўтказади. Эслатиб ўтамиз, қора бозордан ҳар бир долларни 5500-5600 сўмдан харид қилиб (17 май ҳолатига кўра), банкка 2920 сўмдан топширасиз. Юзингизда табассум зоҳир бўлгандир?..\nШуниси ҳам қизиқки, олган пластик карточкангиз бир марталик тўлов ўтказишга ярайди, холос. Шундан сўнг 30 долларлик карточкани ҳеч иккиланмай ахлат челагига улоқтиришингиз мумкин. Картани қўлга киритишингиз билан, автосалонга йўл олишингиз мумкин. У ерда картангиздан пулларни ечиб олишгач, ниҳоят, узоқ кутган шартномани қўлга киритасиз.\nБу каби тизим автомобилни валюта эвазига харид қилганингиздагина амал қилади. Сўмга харид қиладиган бўлсангиз, тўловни салоннинг ўзида амалга оширишингиз мумкин. Аммо ҳозирча ҳеч ким сизга сўм эвазига автомобил сотмас экан, долларжон қаердасан, деб бош қотиришга мажбур бўласиз…\nGM Uzbekistan компаниясида бугунги кунда ўтказилаётган тафтиш, текширув ишлари натижасида ўзбек автомобиллари халқимизга қайтади, автомобил олди-сотдиси такомиллашади, деб умид қиламиз. Маҳаллий автомобил ишлаб чиқарувчиларга эса биргина саволимиз бор — жаноблар, ўзбек автомобиллари чет элдан кўра ўзимизда қиммат туришидан наҳотки уялмайсиз?


Французлар ўхшаши йўқ Vision 1789 гиперкарини яратди (фото) - Daryo\n11:59, 25.09.2020 16524\nФранцузлар ўхшаши йўқ Vision 1789 гиперкарини яратди (фото)\nУнчалик ҳам машҳур бўлмаган Vision Automobiles Paris дизайнерлик уйи 1789 йилда Францияда содир бўлган инқилоб шарафига яратилган Vision 1789 пойга автомобилининг суратлари билан бўлишди. Биометанда ҳаракатланиши керак бўлган суперкардан нафақат пойга трассасида, балки умумий йўлларда ҳам фойдаланиш мумкин, деб хабар беради CARakoom.\nVision 1789 олд қисмига массив сплиттер ўрнатилган футуристик кузовга эга. Олд ғилдирак аркалари шундай усулда яратилганки, ғилдиракларнинг нафақат ташқи томони, балки ичини ҳам ҳеч қандай муаммосиз кўриш мумкин.\nМазкур рендерингга машинанинг олд қисмига қўшилиб кетган олд ойна қўшимча жозиба бағишлайди, у орқали олд «подвеска»нинг элементларини кўриш мумкин.\nСуперкар унчалик катта бўлмаган, орқани кўришга мўлжалланган анъанавий ойналар билан жиҳозланган. Ён томонларида Veenturi деб номланувчи туннеллар бўлиб, у аэродинамиканинг яхшиланишига хизмат қилиши керак.\nҲайратланарли ташқи кўринишга орқа қисмидаги улкан диффузорлар якун ясайди, улар шаффоф секциялар, ингичка орқа ёруғлик фонарлари ва орқа антиқанотларни ўз ичига олган.\nМавзуга доир: Видео: Lamborghini Huracan Evo суперкарини йиғиш жараёни\nМоделнинг интерьери ҳам экстерьери каби ҳайратланарли. Спорт ўриндиқлари илмий-фантастик фильмлардаги ўзга сайёраликларники каби кўринишга эга. Ҳайдовчининг рўпарасида дисплей билан интеграллашган худди пойга машиналаридаги каби руль чамбараги ўрин олган.\nМавзуга доир: Фото: «Капалак қанотли» янги Maserati суперкари\n08:51, 11.10.2020 68515\n22:58, 06.10.2020 53910\n18:40, 08.10.2020 45701\n11:09 Бугун 0\n10:47 Бугун 1797\n10:24 Бугун 2299\n10:03 Бугун 5763\n23:05, 22.10.2020 196668\n22:42, 23.10.2020 89761\n12:34, 23.10.2020 76388\n16:47, 23.10.2020 75328


Тоғай Мурод ҳақида — Тоғай Мурод\nАрхив рубрики: Тоғай Мурод ҳақида\nҲеч бир ёзувчига ўхшамаган ажойиб адибимиз Тоғай Мурод кўп вақт Паркентда ижод қилди. Паркентнинг сўлим Кумушкон томонлари қайсидир жиҳатлари билан у туғилиб-ўсган олис Сурхоннинг Хўжасоат қишлоғини эслатиб турарди. Хўжасоатда жазирама қирқ етти даражага етади. Кумушконда эса ўттиз икки-ўттиз беш даражадан ошмайди. Тоғай мана шу нафас олса бўғзини куйдирадиган қайноқ ҳавони, устига чиқиб тик турсанг, калишни эритиб юборадиган оловдек товатошларни соғиниб… Давоми »\ntogaymurod.uz 27.01.2018 29.01.2018 Комментарии к записи Одил Ёқубов. Менинг хотираларим отключены\nТоғай Мурод, шубҳасиз, XX асрнинг етмишинчи йилларида адабиётимизга кириб келган истеъдодли ёзувчи. Ўша йиллардаёқ, у ўзининг «Юлдузлар мангу ёнади», «От кишнаган оқшом», «Ойдинда юрган одамлар» ва бошқа асарлари билан машҳур бўлиб кетди. Мен уни биринчи марта Ғафур Ғулом номидаги Адабиёт ва санъат нашриётида бош муҳаррир муовини бўлиб ишлаган пайтларимда кўргандим. Тоғай Муроднинг биринчи қиссаси «Юлдузлар мангу ёнади» шу нашриётда чоп… Давоми »\ntogaymurod.uz 25.01.2018 29.01.2018 Комментарии к записи Пиримқул Қодиров. Қалби асарларида қолган адиб отключены\nБутун қалб бойлигини ва бор истеъдодини бир нуқтага йиғиб, қоғозга тирик тушира оладиган ёзувчигина китобхонни ҳаяжонга соладиган, унинг кўнгил мулкига айланадиган асарлар яратади. Раҳматлик Тоғай Мурод ана шундай қалби бой, истеъдоди ёрқин адиблардан эди. Ёзувчининг асарларидаги ўзига хос, такрорланмас фазилатлар унинг туғилиб-ўсган юрти, тупроғи олинган жойларнинг таровати билан нақадар боғлиқ эканини мен Сурхондарёнинг Хўжасоат деб аталмиш қишлоғидан олган таассуротларимга қиёслаб… Давоми »\ntogaymurod.uz 23.01.2018 29.01.2018 Комментарии к записи Шуҳрат Аббосов. Халқи каби барҳаёт отключены\nМенинг Тоғай Мурод билан танишишим, ўзим учун уни катта ёзувчи сифатида кашф этишим жуда қизиқ бўлган. Ҳаммаси бир тасодифдан бошланган эди. Бир куни «Ўзбекфильм»да ўтирсам, ҳовлиқиб актёр Мурод Ражабов келиб қолди: — Шуҳрат ака, кечирасиз, хаёлингизни буздим, — деди. — Ҳозир бир ишни зудлик билан қилмасак, кейин кеч бўлади. — Нима, нимани гапиряпсан? — дедим ҳеч нарсага тушунолмай ҳайрон бўлиб…. Давоми »\ntogaymurod.uz 21.01.2018 29.01.2018 Комментарии к записи Тўра Мирзаев. Отлар ҳам йиғлайдими? отключены\nЎзбек адабиёти тараққиётига муносиб ҳисса қўшган, унинг ривожида беистисно катта из қолдирган истеъдодли ёзувчи Тоғай Мурод менинг хотирамда ҳамиша ўқиб-ўрганишга чанқоқ ёш ижодкор, ҳаётнинг кўплар эътибор бермайдиган ички томонларини билишга, кузатишга доимий равишда ҳаракат қилаётган навқирон адиб, шу орқали адабиётда ўз сўзини айтишга жиддий киришган, ўз йўли, ўз услубини тинмай шакллантираётган изланувчан носир сифатида қолган. Чунки менинг қуйидаги ёдномаларим унинг… Давоми »\ntogaymurod.uz 19.01.2018 29.01.2018 Комментарии к записи Жуманиёз Жабборов. Ўхшаса, ўзига ўхшайди отключены\nБиз кўпинча ўтмишда ўтган буюк ижодкорларимизни табиатан тайёр, шаклланган ҳолда инъом этилган мислсиз зотлар деб биламиз ва бошқача бўлишини тасаввур ҳам қила олмаймиз. Гўё улар шундай яралганлар-у, шу ҳолича яшаб ўтганлар. Ҳолбуки, халқ ардоқлаган ҳақиқий ижодкор бўлиш учун қанчалар меҳнат қилинади, қанча заҳмат-машаққатлар чекилади. Мен шулар хусусида ўйлар эканман, катта бир халқ адибининг ижодий ўсишига гувоҳ бўлганлигимдан ўзимни бахтиёр ҳис… Давоми »\nёхуд сокин қалб изтироблари Ўтган аср 60-йилларининг охирлари. Зилзиладан сўнг Талабалар шаҳарчаси биқинида университет домлалари учун қурилган бинодан оиламизга ажратилган хонага яқиндагина кўчиб борганмиз. Шу орада қадрдоним Маҳмуд Саъдий тўладан келган ўртабўй бир йигитни бошлаб келди. «Танисангиз керак, талабангиз Тоғаймурод Менгноров, журналистика бўлимида ўқийди, ҳикоялар ёзади», дея таништирди ҳамроҳини. Дарҳол танидим, у ўқийдиган гуруҳга «Эстетика ва адабиётшунослик асослари»дан дарс берганман…. Давоми »\ntogaymurod.uz 15.01.2018 29.01.2018 Комментарии к записи Носир Фозилов. Укадек азиз, дўстдек қадрдон эди отключены\nЯхши одам ҳақида, айниқса ўзингга яқин одам ҳақида хотира сўзлаш қийин. Масалан, Тоғай Мурод ҳақида у фалон йили Сурхонда туғилган, фалон, писмадон асарлари бор, талай-талай унвонлару нишонларга сазовор бўлган, десак қуруқ гап бўлиб қолади. Буни ҳурматли олимларимиз гапиргани маъқул. Биз эса кўпроқ Тоғайнинг одамгарчилиги, феъл-атвори ҳақида гапирганимиз маъқул. Мен Тоғай Мурод билан қаерда, қай йўсин танишганлигимни ҳеч эслай олмайман… Бу… Давоми »\ntogaymurod.uz 13.01.2018 29.01.2018 Комментарии к записи Неъмат Аминов. Куёв сарпоси излаб… отключены\n(Ёзувчи Тоғай Мурод ҳақидаги хотиралардан) Оллоҳ раҳматига олган бўлсин, Тоғай Мурод ёрқин ранглар, мунис-мунис оҳанглар ёзувчиси эди. У қисса битмасди. балки бор овози билан ҳазин-ҳазин шеьр ўқирди, қўшиқ айтарди. Бу шеърда ўзига хос сирли оҳанг, жозиба оҳанрабодек жилоланиб туради. Дарҳақиқат, Тоғай Муроднинг дастлабки қиссалари — «Ойдинда юрган одамлар», «Юлдузлар мангу ёнади», «От кишнаган оқшом» ана шундай асарлар жумласидандир. Шу хил… Давоми »


Украинада Green Card фирибгарлари қўлга тушди\nУкраина ҳуқуқ-тартибот органи ходимлари америкалик ҳамкасблари билан ҳамкорликда АҚШда яшаш ва ишлаш ҳуқуқини берувчи Green Card лотереялари фирибгарлиги билан шуғулланган гуруҳни қўлга олган.\nУкраина Ички ишлар вазирлигига кўра, мазкур гуруҳ Green Card лотереяларисида қатнашиш учун украин фуқароларининг шахсий маълумотларидан уларни розилигисиз фойдаланган.\nЛотерея натижалари чиққач фирибгарлар ғолибларга уларни кодини 12 минг АҚШ долларига пуллашган.\nПул беришга қийналганлар ўз уйлари билан ҳисоблашишган.\nGreen Card фирибгарлиги билан шуғулланиб келган гуруҳ ўн кишидан иборат бўлгани, улар Украина ғарбидаги Тернопол шаҳридан туриб ноқонуний фаолият олиб борган.\nGreen Card фирибгарлиги Ўзбекистонда, айниқса Самарқандда кенг тарқалгани ишонилади. Лекин, шу пайтгача бу билан боғлиқ жиноят иши очилгани йўқ.\n2015 йил учун Green Card лотереяси 1 октябрь куни эълон қилинди ва унда қатнашмоқчи бўлганлар 3 ноябргача ариза топширишлари мумкин.\n1990 йилда Конгресс томонидан қабул қилиниб¸ 1995 йилдан кучга кирган Иммиграция Актига мувофиқ¸ муҳожирлар асос солган АҚШга ҳар йили 55 минг хориж фуқаросининг қонуний келиб¸ яшаб ва ишлашига рухсат этилган.\nБундай рухсат эса¸ АҚШ Давлат департаменти ҳар йилнинг октябрь ойида эълон қиладиган бир ойлик жараëн давомида Green Cardга мурожаат қилган миллионлаб одам орасидан қуръа ташлаш йўли билан ютганларга келаси йил май ойида тақдим этилади.\nКейинги бир неча йил мобайнида йилига 5000 нафарга яқин Ўзбекистон фуқароси¸ Green Card соҳиби сифатида АҚШга кўчиб кетмоқда. Лотереяни ютганлар баробарида улар бевосита оила-аъзоларининг ҳам АҚШда яшаш ҳаққини қозониши инобатга олинса¸ Green Card билан кўчиб кетаëтган ўзбекистонликлар сонининг йилига бир неча ўн мингга етишини тахмин қилиш мумкин.


Чунки унинг ўғли Суҳробжон муддатли ҳарбий хизматга чақирилди.\n— Ўтган йили туман чақирув пунктига бордим, — дейди З. Рўзиев. — У ерда ҳарбий хизматчилар, чақирув ёшидаги йигитлар, тиббиёт ходимлари учун яратилган шарт-шароитларни кўриб, очиғи, ҳавасим келди. Беихтиёр ёшлигим эсимга тушди. Бундан йигирма беш-ўттиз йил аввалги чақирув пункти билан ҳозиргиси ўртасида ер билан осмонча фарқ бор. Замонавий бино, кенг ва ёруғ хоналар, алоқа воситалари, энг сўнгги русумдаги тиббий асбоб-ускуналар — буларнинг барчаси Қуролли Кучларимизда амалга оширилаётган ислоҳотларнинг ҳаётий самарасига бир мисолдир.\nЗокир аканинг тўлқинланиб сўзлаганича бор. Барча шаҳар ва туманлардаги чақирув пунктлари каби Қоракўлдаги бу маскан ҳам капитал таъмирланиб, замонавий қиёфа касб этди. Йигитлар бу ерда тест синовларидан, тиббий кўрикдан ўтишаяпти. Соғлом, жисмонан бақувват, билимли, дунёқараши кенг, умуман, ҳар томонлама энг муносиб, деб топилган ва юқори балл тўплаган чақирилувчилар муддатли ҳарбий хизматга йўл оладилар.\n— Бугун вилоятимиздаги қайси бир чақирув пунктини олиб қараманг, у кўркам бинода жойлашганини кўрасиз, — дейди вилоят мудофаа ишлари бошқармасининг чақирилувчиларни ҳарбий хизматга тайёрлаш бўлими мутахассиси Дониёр Бақоев. — Бунинг учун жойлардаги ҳокимликлар, мутасадди ташкилотлар билан ҳамкорликда кенг кўламли бунёдкорлик ишлари бажарилди. Бу ерда чақирилувчиларнинг тест синовлари ҳамда тиббий кўрикдан ўтишлари учун барча шарт-шароит яратилган. Айни пайтда Президентимизнинг 2014 йил 26 декабрдаги “Ўзбекистон Республикаси фуқароларини муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида”ги қарори асосида чақирув мавсуми бошланди.\nЭътироф этиш жоизки, мустақиллик йилларида ҳарбий касбга қизиқиш ва интилиш ортди. Ўз тақдирини армия билан боғлаш иштиёқидаги йигитлар сони йил сайин кўпаймоқда. Бунда жойлардаги чақирув пунктлари фаолияти муҳим аҳамият касб этаётир. Хусусан, Вобкент тумани мудофаа ишлари бўлимида амалга оширилаётган ишлар ҳам диққатга сазовор. Бу ерда таълим муассасалари, меҳнат жамоалари ва маҳаллалар билан яқин ҳамкорлик йўлга қўйилган. Ҳар бир чақирилувчининг оилавий аҳволи, қизиқиши, дунёқараши ўрганиб борилаяпти. Армияда ўз бурчини намунали ўтаётган, ҳарбий таълим муассасаларида таҳсил олаётган вобкентлик йигитлар фаолияти ёшларга ибрат қилиб кўрсатилмоқда. 2013 йилда мазкур туман мудофаа ишлари бўлими “Энг яхши чақирув пункти” деб эътироф этилгани ҳам бежиз эмас.\nДарвоқе, Зокир аканинг ўғли Суҳробжон Каримов ҳақида. Бу йигит Ўзбекистон мудофаасига кўмаклашувчи “Ватанпарвар” ташкилоти вилоят кенгашига қарашли Бухоро автомобиль мактабида ўқиди. Ҳадемай, у муддатли ҳарбий хизматга отланади. Ҳайдовчилик касбини эгаллаб, армияга тайёр кадр сифатида бораётган Суҳробжоннинг ўзига ишончи ортган. Ишонч ва иштиёқ уйғунлашганда эса ҳарбий хизмат йигит учун Ватан олдидаги шон-шараф ишига айланади.\nМазкур рукндаги бошқа мақолалар: « Замонавий сув тозалаш қурилмаси\tЭзгу ишларга мустаҳкам пойдевор »


Токио аўыл хожалығы ҳәм технологиялар университети магистранты НМПИ магистрантлары менен илимий жумыслары жөнинде пикир алмасты » KarInform\n- Мениң баслы изертлеў объектим жер асты суўларының жағдайы болып табылады. Магистрлик диссертация жумысымның темасын алыў ўақтыңда Арал бойы әтирапындағы жер асты суўларының жағдайы бойынша оғада қызықлы фактлерге дус келдим. Оларды еле де терең үйрениў мақсетинде Қарақалпақстанға келдим. Бул жерде декабрь айына шекем өз излениўлеримди алып бараман. Бунда мен ушын Нөкис мәмлекетлик педагогикалық институтының химия-биология факультетинде ислейтуғын профессор-оқытыўшылар ҳәм магистрантлардың усы тема бойынша алып барған изертлеў жумыслары айрықша әҳмийетке ийе болады деп ойлайман, - дейди Такао Юма.\nҚМУ оқытыўшысы Өзбекистан Республикасы мәмлекетлик ...\nҚарақалпақстанда илим докторлары ҳәм кандидат ...


16:08 27 Ноябр 2020\n10:42 18.01.2016 (Янгиланган 10:55 18.01.2016) Ҳавола олиш\nЕр шарининг 3,5 млрд аҳолиси охирги беш йил давомида триллион доллар йўқотди. Бойлар даромади эса 1,76 триллон долларга ошди.\nТОШКЕНТ, 18 янв – Sputnik. Ҳозирги кунда ер шарининг аҳоли сони 7 миллиарддан зиёд. Улардан ярми қашшоқликда яшовчи аҳоли ҳисобланади. Ушбу 3,6 млрд аҳоли 2010 йиилдан ҳозирги кунга қадар янада қашшоқлашган, деб хабар бермоқда Oxfam камбағаллика қарши кураш нотижорат ташкилоти.\nДунёнинг қашшоқ ярими охирги беш йилда бир триллион доллар маблағ йўқотган бўлса дунёнинг энг бой қисми — 1,76 триллион даромад олган. Шундай қилиб, ҳозирги кунда дунёдаги энг бой 62 кишининг умумий маблағи 3,6 миллиард энг қашшоқ аҳолининг жами маблағига тенг. Беш йил олдин, ер шарининг энг қашшоқ яримининг умумий маблағи, энг бой 388 киши маблағига тенг эди.\nБойлар ва камбағаллар орасидаги фарқнинг кескин ўсишининг сабаби, Oxfam фикрига кўра, йирик корпорациялар ва бойлар учун учун солиқ имтиёзлари, маошлар ва турли ижтимоий тўловлар камайишида.\nWikipedia маълумотига қараганда дунёнинг энг камбағал қисми бу марказий Африка мамлакатлари, Афғонистон, Бангладеш ва Лаос ҳисобланади.\n2015 йилда дунёнинг энг бой одамлари эса, Форбс журнали рейтинги бўйича: Билл Гейтс, Карлос Слим Элу, Уоррен Баффет ва бошқалардир. Дунёнинг энг бой 62 кишисидан тенг ярми АҚШ фуқаролари, қолганлари Хитой, Россия, Германия ва бошқа мамлакат фуқаролардир.


Чемпионлар лигасида мавсумнинг қолган учрашувлари саналари маълум бўлди\n10 июнь, 2020, 21:54\nЧорак финалдан бошлаб формат ўзгариши мумкин.\nПандемия сабаб тўхтатилган УЕФА Чемпионлар лигасининг жорий мавсум ўйинлари қайси саналарда ўтказилиши маълум бўлди.\nAS тарқатган хабарга кўра, 1/8 финалнинг жавоб ўйинлари 8-9 август кунлари ўтказилиши мумкин. Шундан сўнг, УЕФА чорак финалга чиққан 8 та клуб иштирокида мини-турнир ташкиллаштирмоқчи. Чорак ва ярим финал баҳслари бир ўйиндан иборат бўлади. Барча ўйинлар Лиссабонда ўтказилиши режалаштирилмоқда.\nАйтиш керакки, чорак финалнинг 4 та жамоаси номи аниқ бўлиб улгурган. Булар "Аталанта", "Атлетико", "РБ Лейпциг" ва ПСЖ.\n"Барселона" - "Наполи" (дастлабки ўйин - 1:1), "Манчестер Сити" - "Реал" (дастлабки ўйин 2:1), "Бавария" - "Челси" (дастлабки ўйин 3:0) ва "Ювентус" - "Лион" (дастлабки ўйин 0:1) жуфтликлари эса жавоб баҳсларини ўтказиши керак.


Абдуллатиф Турдиалиев. Янглиш тасаввур (Яна Муҳйи тахаллусининг ёзилиши ҳақида) - www.ziyouz.uz\nБош саҳифа Илм ва фанАдабиётАбдуллатиф Турдиалиев. Янглиш тасаввур (Яна Муҳйи тахаллусининг ёзилиши ҳақида)\nКейинги йиллари “Ўзбекистон адабиёти ва санъати” газетаси саҳифаларида адабиётшунослик, хусусан, мумтоз адабиётимиз тарихига доир қизиқарли мақолалар эълон қилинмоқда. Бу мақолаларнинг айримларида муҳим илмий янгилик ҳақида хабар берилса, айримларида эса адабиётимиз тарихидаги баъзи мунозарали мавзулар ҳақида фикр юритилиб, баҳсга чорланади. Жумладан, тадқиқотчи Абдусаттор Жуманазарнинг ўтган йилги газета саҳифаларида эълон қилинган мақолалари айни шундай қизиқарли мақолалардир.\nГазетанинг шу йилги 26 июл сонида “Муносабат” рукнида босилган “Муҳйи эмас, Муҳий?” сарлавҳали мақола ҳам баҳсга чорлади. Мақола муаллифи филология фанлари номзоди Абдураҳмон Пиримқулов XIX асрнинг II ярми — XX аср бошидаги Қўқон адабий муҳитининг забардаст вакилларидан бири шоир, муаррих ва хаттот Муҳйи Ҳўқандий(1836 — 1911)нинг тахаллуси “Муҳйи” тарзида ёзилишини нотўғри ҳисоблаб, бу шоир ҳақида махсус тадқиқот яратган А.Муҳаммадиев билан баҳсга киришади ҳамда мазкур тахаллус “Муҳий” тарзида ёзилса тўғри бўлади, деган фикрни исботлашга уринади. Аммо муаллиф Муҳйи ҳаёти ва ижоди ҳақидаги илмий адабиётлардан яхши хабардор эмаслиги сабабли янглиш тасаввурга борган. Мақола аввалида у, жумладан шундай деб ёзади: “Кейинги йилларда тадқиқотчилар томонидан XIX аср Қўқон адабий муҳитида “Тож уш-шуаро”, “Шоҳи шоирон” деб эъзозланган зуллисонайн шоир, муаррих ва хаттот Муҳиддин Муҳаммад Ризо охунд ўғли Муҳий Хўқандийнинг адабий тахаллусини “Муҳйи” шаклида ёзиш урфга айланмоқда. Бу урф, менингча, адабиётшунос Н.Зоҳидовнинг “Ўзбек тили ва адабиёти” журналида (1994 йил, 3-сон) эълон қилинган мақоласидан бошланган”.\nАввало, шуни айтиш керакки, шоир тахаллусининг “Муҳйи” шаклида ёзилиши “кейинги йилларда” эмас, балки бундан салкам олтмиш йил аввал, яъни Қўқон адабий муҳити илмий ўрганила бошлаган XX асрнинг 50-йилларидан бери илмий муомалада. Таниқли адабиётшунос олимлар — Ҳоди Зарифов “Муқимий” (1955), Ҳошимжон Раззоқов “Завқий” (1955) китобларида, Ғулом Каримовнинг Муқимийнинг икки томли асарлар тўплами(1960)га ёзган сўзбошисида, “Муқимий” монографияси (1970) ва Ўзбекистон халқ шоири Собир Абдулланинг “Мавлоно Муқимий” (1965) асарларида ҳам бу тахаллус “Муҳйи” шаклида берилган. Фақат бу муаллифлар ўз тадқиқотларининг объекти Муҳйи бўлмаганлиги боис бу тахаллуснинг келиб чиқиши, луғавий маъноси ҳақида тўхталиб ўтирмаганлар. Шўролар даврида Муҳйи “реакцион, сарой шоири” деб қаралгани учун бунга алоҳида эътибор берилмаган. Шоир ҳаёти ва ижодини чинакам илмий ўрганиш фақат мустақиллик йилларида бошланди. Бу борада “Ўзбекистон адабиёти ва санъати” газетасида эълон қилинган мақолалар диққатга сазовордир. Бу газета саҳифаларида атоқли адабиётшунос олим профессор А.Ҳайтметовнинг Муҳйига бағишланган “Тақдир ва таҳсинга лойиқ” (1992 йил, 6 октябр), профессор И.Абдуллаевнинг “Шоир қадри” (1993 йил, 5 март), профессор Ш.Юсуповнинг “Муқимий ва Муҳйи” (1996 йил, 21 ноябр) сингари жиддий мақолалари чоп этилди. Буларнинг барчасида шоир тахаллуси “Муҳйи” шаклида тўғри ёзилган. Зеро, бу атоқли олимлар мумтоз адабиётимизнинг, араб-форс тилларининг билимдонлари эдилар. Профессор А.Абдуғафуровнинг шу газетада эълон қилинган “Муҳйининг суддан ҳам олдин чиқарган ҳукми” (1997 йил, 5-сон) мақоласида ҳам “Муҳйи” деб ёзилган.\nА.Пиримқуловнинг янглиш тасаввури “Муҳйи” сўзининг ўзагини “муҳ” деб билганидан келиб чиққан. У мақоласида шундай деб ёзади: “Боз устига ўзаги “ҳ” билан тугайдиган тахаллуслар туркий адабиёт тарихида жуда кўп учрайди. Аммо уларнинг бирортасида “йи” қўшимчаси кўзга ташланмайди. Мабодо шундай ҳол жорий ёзувдаги номларда учраса, билингки, у табдилчи-ноширнинг жузъий хатосидир”. Биринчидан, “Муҳйи” сўзининг ўзаги А.Пиримқулов ўйлаганидек, “муҳ” эмас. Ўзак — сўзнинг асосий маъноси билдириб, бошқа маъноси қисмларга бўлинмайдиган энг кичик маъноли қисм, демакдир. “Муҳ” ўзагида ҳеч қандай маъно йўқ. Аслида “Муҳйи” арабчадан олинган бўлиб, араб тилидаги “аҳйа” (жонлантириш, тирилтириш) феълидан ҳосил бўлган. “Муҳйи дегани “жонлантирувчи, тирилтирувчи” демакдир. Муҳйиддин — динни тирилтирувчи, жонлантирувчи деган маънони англатади. Иккинчидан, бу сўздаги “йи” тахаллус қўшимчаси эмас, балки сўзнинг таркибий қисмидир. “Муҳйи” сўзи икки томлик “Персидско-русский словарь”нинг иккинчи томи(Москва, 1983, 478-бет)да ҳам шу шаклда берилиб, “оживляющий, животворный” (жонлантирувчи, тирилтирувчи), деб таржима қилинган. Хуллас, “Муҳйи” тахаллуси “Муҳий” тарзида эмас, олтмиш йилдан бери қандай ёзилиб келинган бўлса, шундай ёзилиши керак. Чунки бу илмий жиҳатдан тўғридир.\n← Аввалги Аввалги Абдураҳмон Пиримқулов. Муҳйи эмас, Муҳий?\nКейинги → Кейинги: Иван Франко. Феруза (ҳикоя)


Тошкентлик фуқаро итларни гўшт учун сўйишда...\n30.10.2020 12:35 0 2774\nФото: «Меҳр ва Оқибат» жамияти\nТошкентдаги маҳаллалардан бирининг аҳолиси гўшт учун итларни сўйган киши ҳақида «Меҳр ва оқибат» ташкилотига мурожаат қилишди.\nҚайд этилишича, 6 октябрь куни «Меҳр ва Оқибат» ҳайвонларни ҳимоя қилиш жамиятига Тошкентнинг Яшнобод туманидаги «Тонг» маҳалласи аҳолисидан мурожаат келиб тушди. Мурожаатчиларнинг сўзларига кўра, ушбу маҳалла фуқароларидан бири ўзининг хонадони ҳовлисида итларни гўшт учун сўйган.\nМаълум қилинишича, 5 октябрь куни ушбу жойда иккита итни кўришган, 6 октябрь куни улар ғойиб бўлган.\nБир ҳафта олдин ит сўйишда гумонланган шахс қўшниларига тегишли иккита итни алдаб ушлаб, уларни шу ерга боғлаб қўяди. Бироқ, буни кўрган маҳалла болалари шовқин кўтаришгач, эркак уларни қўйиб юборишга мажбур бўлади.\n7 октябрь куни ҳайвонларни ҳимоя қилиш жамияти вакиллари ариза берувчилар, участка инспектори ва маҳалла раиси билан биргаликда ҳудудни кўздан кечиришган. Ҳовлида катта қозонли ошхона бўлган.\nХонадон эгасининг сўзларига кўра, у ҳеч қачон итларни тутмаган ва сўймаган, балки ош пишириш учун ушбу қозондан фойдаланади. Шунингдек, у тунда кимдир эшикни бузиб, иккита итни ўғирлаб кетганини айтган.\n«Афсуски, итларнинг ўлдирилгани бўйича аниқ гувоҳларнинг кўрсатмалари бўлмаса профилактика инспектори иш материалларини судга тақдим эта олмайди», дейилади ташкилот баёнотида.\nҚайд этилишича, гувоҳлар суриштирилмоқда. Хонадон эгаси эса энди итларни ҳовлисига олиб келмасликка сўз берган. У бу ҳолат кузатилса, жавобгарликка тортилиши тўғрисида огоҳлантирилган.\nТошкент ит ҳайвонларни ҳимоя қилиш жамияти


Интернетдаги танишув қотиллик билан якунланди: андижонлик йигит 2 ойлик чақалоқни ўлдирди - 21.11.2020, Sputnik Ўзбекистон\nҚиз унга турмушга чиқмаслиги ҳақида айтгач, 27 май куни машъуқасидан ўч олиш пайида қизнинг Фарғонадаги хонадонига боради ва эшик очиқлигидан фойдаланиб, уйга... 21.11.2020, Sputnik Ўзбекистон\n15:21 21.11.2020 (янгиланди: 17:52 21.11.2020)\nҚиз унга турмушга чиқмаслиги ҳақида айтгач, 27 май куни машъуқасидан ўч олиш пайида қизнинг Фарғонадаги хонадонига боради ва эшик очиқлигидан фойдаланиб, уйга кириб олади.\nТОШКЕНТ, 21 ноя - Sputnik. Андижонлик йигит севгилиси томонидан рад этилгач қотилликка қўл урди ва оқибатда 20 йилга озодликдан маҳрум қилинди, деб хабар бермоқда маҳаллий "Севимли" телеканали.\nХабарда айтилишича, андижонлик йигит Муҳаммаджонов Инстаграм орқали фарғоналик қиз - Пирматова билан танишиб, уни ёқтириб қолади. Бир неча бор учрашгач, қизга уйланмоқчи эканлигини айтади.\nШундан сўнг қизнинг уйда бўлган янгасининг қорнига ўзи билан олиб келган пичоқни суқади ва аёлга оғир шикаст етказади. Шундан сўнг қизга телефон қилади. Шу орада янганинг икки ойлик чақалоғини йиғидан тўхтата олмай, ёстиқ билан димиқтириб ўлдиради.\nҚиз хонадонига етиб келгач, унга ҳам бир неча бор пичоқ уради. Хонадондаги шовқинни эшитган қўшни эшикни тақиллатиб, милицияга қўнғироқ қилишини айтгач, қўрқиб кетган қотил воқеа жойини тарк этади.\nЖиноят ишлари бўйича Фарғона вилояти судининг ҳукми билан йигит Жиноят кодексининг 20 йилга озодликдан маҳрум этилди.


Бухородаги яҳудийлар уйлари яқин келажакда йўқолиб кетиши мумкин бўлган ёдгорликлар рўйхатига киритилди (фото) — Sof.uz\nБухородаги яҳудийлар уйлари яқин келажакда йўқолиб кетиши мумкин бўлган ёдгорликлар рўйхатига киритилди (фото)\n2.11 18:22 746 Жаҳон\nБутунжаҳон ёдгорликларни ҳимоя қилиш фонди яқин келажакда йўқолиб кетиши мумкин бўлган 25 та маданий объектлар рўйхатини эълон қилди.\nБу рўйхат ҳар икки йилда мустақил экспертларнинг хулосалари асосида тузилади. Бу йилги рўйхатга 250 объектдан 25 таси танлаб олинган.\nМаданий ёдгорликларнинг йўқолиб кетиш сабаблари сифатида хавфи ёнғинлар, табиий офатлар, уруш ҳаракатлари ва инсоний эътиборсизлик факторлари келтирилган.\nРейтингнинг охирги поғонасига Бухородаги яҳудийлар маҳалласидаги уйлар киритилган.\nХХ аср бошига келиб 8000 кишилик яҳудий жамоаси шаҳар аҳолисининг 12 %ини ташкил қилади ҳамда бу кўрсаткич Тошкент, Самарқанд, Қўқон, Марғилон, Андижон, Навоий каби ўзбек шаҳарлари орасида энг кўпи эди.\nБухоро яҳудийлари Рус империяси билан савдо алоқаларида фаол ҳаракат қилганлар. Шунингдек, улар ҳуқуқшунослик, тиббиёт ва маҳаллий давлат бошқарувида ҳам иштирок этганлар. Айрим яҳудийлар қўшиқчи, актёр ҳамда раққос сифатида ҳам таниқли бўлган. Рус инқилобидан кейин ҳамда Холокост (Фашистлар Германиясида яҳудийларнинг оммавий қирғинлари) давомида Шарқий Европадан келган яҳудийлар таъқиблардан сақланиш учун Бухорога кўчиб келишни давом эттирганлар.\nЭтнолингвистик жиҳатдан ажралиб турадиган Бухоро яҳудийлари форс тилининг тожик диалектида сўзлашган ва савдо ва ҳунармандчилик, тўқимачилик бинони ва ёғочга ишлов бериш орқали узоқ вақт давомида анъаналарини сақлаб келган. Ушбу ёғоч ўймакорлик анъанасининг энг яхши намунасини Бухоро уйларида кўришингиз мумкин, улар ўрта асрлардаги тор кўчалар ва маҳаллалардаги шаҳар кўринишидаги нақшли архитектуранинг ажойиб намунасидир.\nУшбу ёғоч ўймакорлигининг энг яхши намунаси ўрта аср маданиятига хос бўлган маҳаллалар, тор кўчалардаги нақшинкор устунли уйларда сақланиб қолган. Улар ўзларини ўраб турган табиат билан узвий боғлиқликда яшашган: чўл иқлимига мос тушадиган сопол идишлардан фойдаланишган. Анъанавий уйлар 1993 йилда Бутунжаҳон маъданий мероси рўйхатига киритилган Бухоронинг тарихий марказида жойлашган.\nБироқ, яҳудий жамоасининг оммавий кўчиши бу уйларнинг бузилишига олиб келди. Эски маҳаллаларда фақат 200 га яқин Бухоро яҳудийлари қолган, 1991 йилда Совет Иттифоқи парчаланиши ортидан Бухоро яҳудийларининг аксарияти Исроил ва АҚШга кўчиб кетишган.\nУларнинг катта диаспораси Нью-Йоркда Forest Hills атрофига жойлашишган. Ушбу оммавий кўчишлар туфайли анъанавий уйлар энди тарихий аҳамиятга эга бўлмаган ўзгаришларга дуч келмоқда ва йўқ бўлиб кетиш хавфи остида қолмоқда, дейилади ҳисоботда.\n15:23 6 Иқтисод\n14:51 222 Жамият\nБугун, 14:37 7 Ўзбекистон\nБугун, 12:54 72 Жаҳон\nБугун, 12:52 132 Жаҳон\nБугун, 12:50 34 Жаҳон


Чубақ ҳожи Жалилов: Масжидларимизни обсерватория сифатида фойдаланиш учун беришга тайёрмиз - 0\nЧубақ ҳожи Жалилов: Масжидларимизни обсерватория сифатида фойдаланиш учун беришга тайёрмиз\nIyul 4, 2020 Iyul 4, 2020\nДиний уламо Чубақ ҳожи Жалилов агарда зарурат бўлса, ёрдам қатори масжидни обсервацияга иморат сифатида беришга тайёр экананини фейсбукдаги саҳифасида маълум қилди.\nСобиқ муфтийнинг сўзларига кўра, масжидда жорий йилда тўлақонли таъмирлаш ишлари олиб борилган: оқланган ва бўялган. Масжид ичкарисида кондиционерлари мавжуд. Ҳожатхонаси ташқарида. Иссиқ сув бор. Марказий канализацияга қўшилган.\nШифокорларга мослашган даватхонаси бор. Овқат қилиб еб-ичишга мослашган яна бир хона бор\n— «Пайғамбаримизнинг (с.а.в) ҳадиси шарифида: «Ким бутун бошли халқнинг муаммосини ўзининг муаммоси деб билмаса у биздан эмас!» деб айтилган. Ҳурматли соғлиқни сақлаш вазирлиги! Ҳурматли штаб аъзолари! Агарда зарурат бўлса, ёрдам қаторида биз масжидларимизни обсервацияга иморат сифатида беришга тайёрмиз.\nИброҳим (алайҳиссалам) пайғамбарни оловга отишган вақтида ҳар ким қўлидан келган ҳаракатни қилиб, қутқаришни ҳохласа бир чумчуқ тумшуғига сув тўлдириб оловга сепади. Уни кўрганлар кулиб: «Ҳой, сенинг мана шу сувинга улкан олов ўчадими?» — деса, «Мен буни билмайман, аммо мен мана шу оловни ўчиши учун қўлимдан келган ҳаракатни қилмоқдаман. Ҳар ким ниятига яраша, қўлидан келганига қараб жавоб беради» — дегани каби бизнинг ҳам қўлимиздан келгани мана шу»- деб ёзган собиқ муфтий Чубақ ҳожи Жалилов.\nCOVID-19: «Қийма» лойиҳаси, Дин, Коронавирус\nЎзбекистондан Қирғизистонга 8 тонна инсонпарварлик ёрдами келди\nАтамбаев даволаниш учун Москвага кетадими?


Қозоғистон миллий суверенитетга аралашишга Россиянинг ҳаққи йўқлигини эслатди - BBC O'zbek\nImage caption Қозоғистон Ташқи ишлар вазирининг матбуот котиби Ануар Жайнақов\nРасмий Остона Россияга ҳар қандай иттифоқ таркибида бўлишдан қатъий назар миллий суверенитга даҳл қилишга ҳаққи йўқлигини эслатди. Олдинроқ Россия Ташқи ишлар вазири Сергей Лавров Қозоғистоннинг америкаликларга визани бекор қилиш қарорини танқид остига олган ва уни Евроосиё иқтисодий иттифоқи доирасида муҳокама қилишини билдирганди.\nҚозоғистон Ташқи ишлар вазирининг матбуот котиби Ануар Жайнақов кимга виза бериб, кимга уни бекор қилиш ҳар бир мустақил давлатнинг ҳуқуқи эканлигини айтган. Бу ҳақда Россиянинг Спутник нашри хабар бермоқда.\n"Қозоғистон томони визаларнинг енгиллаштирилиши халқаро савдо-иқтисодий, илмий-техникавий, маданий-гуманитар ҳамкорликдаги суъратни оширишига хизмат қилишидан келиб чиқади. Бу сармоянинг оқиб келиши, туризмнинг ривожланиши ва халқлар ўртасида ҳар томонлама алоқалар ўрнатилишига олиб келади", деган у.\nМинтақа: Қозоқ-Қирғиз можароси кескинлашмоқда\nСССР қайта тузилиши мумкинми?\nРасмий Қозоғистон ҳам аъзоси бўлган Евросиё Иқтисодий Иттифоқи сиёсий бирлашма ҳисобланмаслигини таъкидлаган.\n"Иттифоқ тузилаётган вақтда аъзо давлатлар унинг сиёсийлаштирилишидан ва миллий суверенитет масалаларини иттифоқнинг ваколатига киритишдан онгли равишда бош тортишган", деган Ануар Жайнаков.\n2017 йилнинг январ ойидан бошлаб АҚШ фуқаролари Қозоғистонга 30 кун визасиз киришлари мумкин.\nҚозоғистон расмийси мамлакат визаларни икки томонлама ва кўп томонлама форматда тан олиш бўйича келишувга имзо чекмаганини айтган.\n"Ушбу тоифага кирувчи фуқаролар маълум давлатга боришни истаса, бунга Россия ҳам киради, борадиган давлатдан виза олишига тўғри келади. Агар бу давлатлар ўртасида виза тартиби бўлмаса шарт эмас", деган у.\nМосквадаги форумда қозоғистонлик журналистнинг саволига жавоб берган Сергей Лавров Қозоғистоннинг бир томонлама бошқа давлат фуқароларига визани бекор қилиши икки давлат аъзоси бўлган Евросиё Иқтисодий Иттифоқи принципларига тўғри келмаслигини айтган.\nЛавровга кўра иттифоқ ичида "визасиз ҳаракатланиш" принципи амал қилади. У ушбу масалани Қозоғистонлик ҳамкасби Қайрат Абдрахманов билан муҳокама қилишини билдирганди.\nҚозоғистон 2017 йилнинг 1 январидан АҚШ дохил 45 давлатга визаларни бекор қилганди.\nЕвросиё Иқтисодий Иттифоқига Россия, Қозоғистон, Беларус, Арманистон ва Қирғизистон давлатлари аъзо ҳисобланади.


Қозоғистонда минглаб ишчилар хорижий бошлиқларни дўппослади - 30.06.2019, Sputnik Ўзбекистон\nҚозоғистон чўлидаги конлардан бирида маҳаллий ишчилар хорижий компания вакилларини дўппослашди. 30.06.2019, Sputnik Ўзбекистон\n08:38 30.06.2019 (янгиланди: 08:40 30.06.2019)\nҚозоғистон чўлидаги конлардан бирида маҳаллий ишчилар хорижий компания вакилларини дўппослашди.\nТОШКЕНТ, 30 июн – Sputnik. Қозоғистоннинг Атирау вилояти чўлида жойлашган Тенгиз посёлкасида 3GI корхонасининг минглаб ишчилар корхонанинг хорижий фуқаролардан иборат раҳбариятига қарши намойишга чиқди, Sputnik Қозоғистон хабарига асосан.\nМингдан ортиқ агрессив кайфиятдаги ишчилар корхонага тегишли бўлган автобуслар ойналарини синдириб, хорижий фуқароларни дўппослашди. Хабарда айтилишига кўра, хорижий пудратчи CCEP компаниясининг бир неча ишчиси жароҳат олган. Жароҳат олганларнинг умумий сони 30 кишига етган.\nУшбу тартибсизликларга логистика бўлими бошлиғи вазифасида ишлаётган ливиялик Эли Дауд (Eli Daoud) исмли фуқаронинг ижтимоий тармоқларда жойлаштирган сурати сабаб бўлган. Шов-шувга сабаб бўлган суратда у қўлида рация ушлаб турибди. Рациянинг антеннаси унинг орқасида турган қозоғистонлик ишчи қизнинг лаблари тўғрисида акс этган.\nАйни дамда Тенгиз посёлкаси Қозоғистон энергетика вазирнинг ўринбосари Махамбет Досмухамбетов, Миллий хавфсизлик қўмитаси вакили, полиция ва суд вакиллари йўл олишган.\nЭли Дауд ижтимоий тармоқларда қозоғистонликлардан кечирим сўраб қолдирган видеосини ёзиб қолдирди.


САЙЛОВ – СИНОВ – САМАРА - 21ASR\nСАЙЛОВ – СИНОВ – САМАРА\tPayshanba, 01 Dekabr 2016 14:41\t21ASR\tЎтмиши улуғ, эртаси ёруғ, келажаги буюк халқимиз яна бир тарихий воқеа арафасида турибди: 4 декабрь куни бўлиб ўтадиган Ўзбекистон Республикаси Президенти сайловини мамлакатимиз аҳли интиқ кутаётир. Ушбу муҳим сиёсий тадбирга барча юртдошларимиз ўзгача руҳда, ҳамжиҳатлик, тотувлик ва жипслик билан пухта ҳозирлик кўрганлигига барчамиз гувоҳмиз. Бир сўз билан айтганда, чорак асрлик улуғ истиқлол даврида яшаб, машаққатли манзилларни босиб ўтган юртдошларимиз яна бир ўзига хос синов ҳисобланган умумхалқ сайловига ҳар томонлама тайёр эканлиги кишини қувонтиради.\nШу ўринда беихтиёр кўнгилдан яна бир ўй кечади: хўш, демократик сайловларни инсон ҳуқуқлари, сўз ва ахборот эркинлиги, ошкоралик кафолатларисиз тасаввур қилиш мумкинми? Йўқ, албатта. Шу маънода юртимизда фаолият юритаётган тўртта партиядан Президентликка номзодлари кўрсатилган инсонлар салкам бир ойдан кўпроқ муддат давомида мамлакатимизнинг барча ҳудудларида сайловчилар билан бевосита учрашдилар. Мулоқотлар самимий, ошкора, кўтаринки руҳда ўтганлигидан ҳаммамиз хабардормиз. Негаки, миллионлаб фуқаролар иштирок этадиган сайлов кампаниясини оммавий ахборот воситалари мунтазам ёритиб бормоқда. Дарҳақиқат, журналистлар бу долзарб сиёсий жараённинг очиқлиги ва транспарентлигини таъминлаш билан бирга, номзодлар ва сиёсий партияларнинг сайловчилар билан амалга ошириладиган мулоқотларини жамоатчиликка тезкор суръатда етказиши табиийдир.\nЭътиборли жиҳати, Президентликка номзодлар билан кечган учрашувлар ниҳоятда жонли, мазмунли ўтди. Оддий мисол: Ўзбекистон Либерал-демократик партиясидан Президентликка номзоди кўрсатилган Шавкат Мирзиёев билан Қашқадарё вилоятининг қадим Шаҳрисабз шаҳрида бўлиб ўтган сайловолди тадбири кўпчиликда унутилмас таассурот қолдирди. Тасаввур қилинг, расмиятчиликдан холи учрашувда аниқ ва равшан дастурий мақсадлар жуда оддий тилда, ишонарли тарзда баён қилиниши баробарида сайловчилар билан самимий диллашиш, фикрлашиш кўнгилларни чоғ этди. Яна бир муҳим жиҳати, номзоднинг учрашув ўтказилаётган ҳудуд аҳли билан самимий, чин юракдан гурунглашиб, йиллар давомида воҳада кўпчиликни ўйлантириб келаётган, турли соҳаларга оид долзарб масала ва муаммоларга асосли тарзда ечим излаётгани эътиборга молик.\nДарвоқе, Шавкат Мирзиёев мамлакатимизнинг Биринчи Президенти Ислом Каримов ўз фаолиятида унутилмас саҳифалар очган Қашқадарё замини ва ушбу вилоятнинг энг оғир дамларда ўзига елкадош, дилдош бўлган фидойи, мард, меҳнатсевар инсонлари ҳақида ҳамиша фахру ифтихорга тўлиб сўзлаганини хотирлаб: “У кишининг бу гўзал ва саховатли заминга, айниқса, Соҳибқирон бобомиз Амир Темур ҳазратлари таваллуд топган гўша – Шаҳрисабзга меҳру муҳаббати ниҳоятда баланд эди”, деганида ҳамманинг кўзлари ёшга тўлди...\nЯна бир ибратли ҳолат: тўғриси, илгари бундай гап-сўзларни, айнан Президентликка номзоднинг ўзидан эшитмаганимиз учунми, ҳайратландик. “Биз энди 90-йиллар одамлари эмасмиз, кимга, қайси партия номзоди учун овоз беришни ўзимиз яхши биламиз. Эслайлик, авваллари бир киши тўрт-бешта паспортни кўтариб бориб, бемалол овоз бериб кетаверарди, тўғрими? Йўқ, бу жиддий синов, сайловдаги фаоллигимиз сиёсий маданиятимизни белгилайди. Шунинг учун бир киши битта овозга эга эканлигини юртдошларимиз орасида кўпроқ тарғиб қилайлик!”\nАна шу оддийгина туюлган даъват замирида ҳам бир дунё маъно-мазмун ётибди. Эътиборлиси, Қорақалпоғистон Республикаси, Тошкент шаҳри ва бошқа вилоятларда O‘zLiDePдан кўрсатилган номзод билан бўлиб ўтган сайловолди учрашувларида ҳам биз юқорида мухтасаргина тасвирлаётган халқона ҳолатлар ҳукмрон бўлди.\nЭътибор беринг, ҳар бир ҳудуд сайловчилари ҳузурида ўша жойнинг мамлакат миқёсида тутган ўзига хос ижтимоий-иқтисодий ўрни, аҳолининг турмуш даражаси, маданий ва маърифий муҳитига имкон қадар алоҳида эътибор қаратилди. Масалан, Оролбўйи минтақасидаги ташвишли экологик вазиятдан тортиб, Сурхондарё ва Қашқадарё вилоятлари, буёғи Бухоро, Навоий, Самарқанд, шунингдек, Ўзбекистонимиз тараққиётида ўзига хос нуфузга эга бўлган водий вилоятлари – Андижон, Фарғона ва Наманганнинг истиқболли эртаси ҳақида, қолаверса, Жиззах ва Сирдарё вилоятидаги ишга солинмаган имкониятлар ҳамда Марказий Осиёдаги етакчи шаҳарлардан бири саналган пойтахтимиз – азим Тошкент шаҳрида яқин йиллар ичида бунёдкорлик соҳасида амалга оширилиши режалаштирилган (айрим режалар асосида аллақачон улуғвор ишлар бошланиб кетди!) ҳайратомуз ўзгаришлар юртдошларимизни қувонтириб юборди.\nБиз таъкидлаётган бу каби айрим мисоллар, денгиздан бир томчи деганларидек, Ўзбекистон Либерал-демократик партиясидан Президентликка номзод этиб кўрсатилган Шавкат Мирзиёевнинг дастурида белгилаб берилган бешта устувор йўналишда атрофлича акс этган.\nЭътиборимизга номзодимиз томонидан тақдим этилаётган ушбу халқона дастур юртимиз кўркига кўрк, нуфузига нуфуз қўшишига, хонадонларимизга мисли кўрилмаган файзу барака олиб келишига шубҳа йўқ.\nУшбу дастурдаги ҳар қандай фуқаронинг онгу шуури, қалби, ҳаётига дахлдор бўлган муҳим жиҳатларга яна бир карра эътибор берайлик:\n“Кучли давлатдан – кучли фуқаролик жамияти сари”;\n“Куч – адолатда”;\n“Иқтисодий мустақилликка эришмасдан туриб, сиёсий мустақилликни таъминлаб бўлмайди”;\n“Ислоҳот ислоҳот учун эмас, аввало инсон учун”;\n“Ўзбек халқига тинчлик ва омонлик керак!”\nСайлов – Синов – Самара...\n4 декабрга ҳам саноқли кунлар, лаҳзалар қолаётир. Бу сана Ватанимиз тарихида ўчмас из қолдиришига ишонамиз. Ўзимиз танлаган муносиб номзод учун овоз берайлик!


«Ziyouz викторинаси»да берилган савол-жавоблар (1-100) | www.ziyouz.uz\nБош саҳифа АжойиботларZiyouz викторинаси«Ziyouz викторинаси»да берилган савол-жавоблар (1-100)\nЧоп этилган 26.10.2014 04.01.2017 МуаллифZiyouz.uz\n1. Ги де Мопассан, Александр Дюма, Шарл Гунолар унга қарши эди. Ҳаттоки Мопассан унинг “бадбашара” қоматини кўрмаслик учун Эйфель минорасининг доимий мижозига айланди. Чунки у Эйфель минорасидан кўринмас эди. У нима?\nЖавоб: Эйфель минораси.\n2. Бенжамин Франклин уни шундай таърифлаган: “У — ўчоққа ўтин, қозонга — гўшт, дастурхонга — нон, давлатга — даромад, ҳамёнга — пул, танага — куч, устга — кийим-бош, мияга — ақл, оилага — фаровонлик бахш этади”. Бу таъриф инсоннинг иродасига боғлиқ қайси хислатга тегишли?\nИзоҳ: буни замонавий муаммоларнинг олдини олишдаги энг яхши хислат деб аташ ҳам мумкин. Яна бир ёрдам: мусулмонларга бу хислатнинг кераги йўқ.\nЖавоб: Ҳушёрлик (маст эмаслик)/\n3. «Довуд» ҳайкали муаллифи ким?\n4. Коинотга кўтарилган биринчи аёл ким?\nЖавоб: Валентина Терешкова.\n5. Ислом тарихидаги биринчи шаҳидлар кимлар эди?\nЖавоб: Аммор р.а.нинг онаси Сумайя р.а.\n6. Қуръони каримда номи зикр қилинган ягона саҳоба ким?\n7. Дунёнинг етти мўъжизасини сананг.\nЖавоб: 1. Миср эҳромлари. 2. Бобил осма боғлари. 3.Артемида ибодатхонаси. 4. Галикарнас даҳмаси. 5. Зевс ҳайкали. 6. Родосдаги ҳайкал. 7. Искандария минораси.\n8. Маълумки, қуёш тиккага келган пайт намоз ўқиб бўлмайди. Уламоларимиз бунинг сабабини нимада деб айтишади?\nЖавоб: Қуёш тиккага келганда жаҳаннам эшиклари очилади.\n9. «Инсонни қидиряпман!» дея кундуз куни ҳам шам кўтариб юрган қадимги юнон файласуфи ким эди?\n10. Аёлларнинг энг баланд овози нима деб аталади?\n11. Энг катта астроид қайси?\n12. Кемирувчи чумоли?\n13. Эверест чўққисига биринчи бўлиб кўтарилган янги зеландиялик альпинист?\n14. Дунёнинг етти мўъжизасидан бири Зевс ҳайкалини ким ясаган?\nЖавоб: Фидий (Фидиас).\n15. Буюк Амир Темурнинг онаси исми нима эди?\n16. Машҳур француз рассоми, «Қаерданмиз? Киммиз? Қаёққа кетаяпмиз?» асари муаллифи?\n17. 1928 йили Тошкентда телевизорни кашф қилган олим ким?\n18. Москва шаҳрига асос солган княз ким эди?\nЖавоб: Юрий Долгорукий.\n19. Энг биринчи дикторнинг (аёл киши) исми-фамилияси?\nЖавоб: Урсула Патчке.\n20. «Таврот»ва «Инжил»да ёзилишича, Одам атонинг Қобил ҳа Ҳобилдан кейинги учинчи ўғли, 50 саҳифали илоҳий оятлар нозил қилинган, 912 йил яшаган пайғамбар ким?\nЖавоб: Шис (Сиф) пайғамбар.\n21. Маълумки пайғамбаримиз ҳаёт пайтларида ҳижрий йил ҳисоби юритилмас эди. Савол: ҳижрий-қамарий йил ҳисобини ким жорий қилган?\nЖавоб: Умар ибн Ҳаттоб р.а.\n22. Космонавтиканинг асосчиси, космик кемалар ихтирочиси?\n23. Маълумки Қуръони карим ўзбек тилига 5 марта таржима қилинган. Каломуллоҳни ўзбекчага ўгирган 5 та уламони сананг.\nЖавоб: 1. Олтинхонтўра Тарозий. 2. Домла Ҳиндустоний. 3. Шайх Аловуддин Мансур. 4. Шайх Муҳаммад Содиқ Муҳаммад Юсуф. 5. Шайх Абдулазиз Мансур.\n24. Ўргимчакларни ўрганувчи фан?\n25. «Исроил» сўзи кимдан ва қаердан келиб чиққан?\nЖавоб: Яҳудийларнинг тарихий отаси Ёқуб а.с.нинг лақаби «Исроил» (Аллоҳнинг қули) эди. Ёқуб а.с.нинг 12 ўғлидан 12 яҳудий қабилалари тарқаган.\n26. 500 $, 1000$ ва 5000$ лик пуллар(банк ноталари)да қайси АҚШ президентларининг расми бор?\nЖавоб: 500$ да — Виллиам МакКинли, 1000$ да — Гровер Кливланд, 5000$ да — Жеймс Медисон.\n27. Маълумки Ислом келган пайт Араб ярим оролида жоҳилият авжига чиққан пайт эди. Пайғамбаримиз ҳам дастлаб даъватни яширин олиб бордилар. Бу пайтда Маккаи мукаррамадаги Каъбатуллоҳ атрофи турли бутлар билан тўлган эди. Мушриклар ана шу бутларга сиғинишарди. Бундай пайтда Байтуллоҳда Ислом ҳақида сўз очишнинг ўзи катта фалокатга олиб келарди. Мана шундай пайтда ҳам Байтуллоҳда «Ла илаҳа илаллоҳу, Муҳаммадур Расулуллоҳ»ни ошкора айтган саҳоба ким эди?\nЖавоб: Абу Зарр Ғифорий р.а.\n28. Дунёдаги энг узун кўл қайси?\n29. Эскимосларнинг турар жойи нима деб аталади?\n30. Дунёдаги энг кичкина китоб кимга тегишли ва уни ким яратган?\nЖавоб: Антон Чеховнинг «Хамелеон» китоби бўлиб, уни омсклик микроминиатурачи Анатолий Коенко яратган.\n31. Дунёдаги энг тез илон қайси?\nЖавоб: Қора мамба.\n32. Пайғамбаримиз Муҳаммад с.а.в.нинг «Инжил»даги исмлари?\nЖавоб: Форқилит (Фраклит).\n33. Ўзбекистонда 1997 йил қандай ном билан аталган эди?\nЖавоб: Инсон манфаатлари йили.\n34. Дунёдаги энг баландда жойлашган кўл?\n35. Эдисон кашф қилган 3 та ихтирони сананг.\nЖавоб: Фонограф, кинескоп, телеграф.\n36. Товуқ камалакнинг нечта рангини кўра олади?\nЖавоб: Товуқ камалакнинг барча рангларини кўра олади.\n37. Расулуллоҳ умрлари бўйи қилган ғазотларида фақат бир кишини ўз қўллари билан ўлдирганлар. Ўша киши ким эди ?\nЖавоб: Убай ибн Халаф\n38. «Гуноҳдан нафратлан, гуноҳкордан эмас», ибораси кимга тегишли?\nЖавоб: Лев Толстой\n39. Инсонга «сиёсий ҳайвон» дея таъриф берган файласуф ким?\n40. Ҳам жаҳон чемпиони, ҳам Европа, ҳам Осиё чемпиони бўлган дунёдаги ягона футболчи ким?\nЖавоб: Миржалол Қосимов\n41. Туркистон жадидларининг биринчи газетаси қайси?\n42. Ўзбек адабиётидаги биринчи эпопея қайси?\n43. Чингизхоннинг асл исми нима эди?\n44. Қадимги римликлар нима учун ғозни муқаддас санашган?\nЖавоб: Римга форслар бостириб кирганда ғозлар ғо-ғолаб уларни огоҳ қилган ва «Римни қутқарган».\n45.Чингиз Айтматовнинг «Асрга татигулик кун» романини ўзбекчага ким таржима қилган?\nЖавоб: Асил Рашидов.\n46. Дунёдаги энг баланд тўғон қайси? Унинг баландлиги қанча?\nЖавоб: Роғун (Тожикистон), баландлиги 335 метр.\n47. Футбол бўйича аёллар ўртасида биринчи жаҳон чемпиони қайси давлат? Финалда қайси давлат билан куч синашган?\nЖавоб: АҚШ (1991 йил, Гуанчжоу, Хитой). Финалда Норвегияни 2-1 ҳисобида мағлуб этган.\n48. Шахмат бўйича биринчи жаҳон чемпиони ким? У қаерлик?\nЖавоб: Германиялик Адолф Андерссен 1859-1866 йилларда шахмат бўйича жаҳон чемпиони бўлган.\n49. Дунёдаги туристлар энг кўп ташриф буюрадиган мамлакат қайси? Йилига қанча турист ташриф буюради?\nЖавоб: Франция; йилига 84,7 млн (2013) турист ташриф буюради.\n50. Дунёдаги аҳолиси энг кўп шаҳар қайси? Унинг аҳолиси қанча?\nЖавоб: Шанхай, Хитой; 24.1 миллион (шаҳар атрофи билан) (2014).\n51. Ҳозирги кунда дунёдаги энг баланд бино қайси? Унинг баландлиги қанча, неча қаватдан иборат?\nЖавоб: Бурж Халифа. 2010 йили ишга туширилган, баландлиги 828 метр.\n52. Дунёдаги энг узун темирйўл туннели қайси? Унинг узунлиги қанча?\nЖавоб: 1. Готард (Швейцария); 57 метр. 2. Сейкан (Япония); 54 метр.\n53. Собиқ СССР Коммунистик партияси лидерларини тартиб билан сананг.\nЖавоб: 1. Владимир Илич Ленин (1917-22). 2. Иосиф Сталин (1922-53). 3. Никита Хрушчев (1953-64). 5. Леонид Брежнев (1964-82). 6. Юрий Андропов (1982-84). 7. Константин Черненко (1984-85). 8. Микаил Горбачев (1985-91)\n54. Ньютоннинг бошига олма тушиб, бутун дунё тортишиш қонунини яратгани ҳақида биринчи марта ҳикоя ёзган француз ёзувчиси ким?\n55. Пайғамбар (с.а.в) Мадинага қилган ҳижрат сафарларида Эрон шоҳи Кисронинг узугини кимга ваъда қилганлар?\nЖавоб: Суроқа ибн Молик. Пайғамбаримиз Муҳаммад с.а.в. га Мадина сафарида йўл кўрсатган Суроқа ибн Моликка Эрон подшоҳи Кисронинг билагузуги бир кун сенга тегажак, олам аҳли буйруғингга бўйсунгайлар, дея башорат қиладилар. Ҳазрати Умар даврларида бутун Эрон фатҳ қилинади. Шунда ҳазрати Умар Кисронинг билагузугини Суроқага тақиб қўядилар.\n56. Дунёдаги энг еб тўймас мавжудот қайси?\nЖавоб: Ниначи. У 2 соат ичида 40 та пашша ва майда чивинларни паққос туширади.\n57. «Умид қиламанки умидимиз тонги отажак, бало зиндонларининг қора туни йўқолажак» сатрлари кимга тегишли?\n58. «Номлар ҳақидаги фан» нима деб аталади?\n59. Ер куррасида ғаройиб бир денгиз бор. Унинг соҳиллари ёқ. У қайси денгиз?\n60. В. Ф. Одоевскийнинг «Рус шеъриятиниг қоёши сўнди» деб айтган сўзлари кимга қаратилган?\n61. Дунёда мавжуд тошбақанинг энг йириги қайси?\nЖавоб: Терили денгиз тошбақаси. Унинг оғирлиги 544 кг, зирҳининг узунлиги 183 см, панжалари учлари ўртасидаги кенглиги 274 см. У Янги Зеландия соҳилларида, Атлантика, Тинч ва Ҳинд океанлари кенгликларида учрайди.\n62. Қуруқликда яшайдиган энг кичик тошбақа қайси?\nЖавоб: Мадагаскарда яшайдиган ўргимчак тошбақа.\n63. Ер юзидаги энг катта тимсоҳ қайси?\nЖавоб: Гвиал. Узунлиги 7 м дан ошади.\n64. 1999 йилги «Олтин тўп» соҳиби бўлган футболчини аниқланг.\n65. Эшакнинг эркаги қандай номланади?\n66. 1994 йилги Жаҳон чемпионатида Россия-Камерун ўйинида қандай натижа қайд этилган?\nЖавоб: Россия 6:1 ҳисобида ғалаба қозонган.\n67. Турк султонлиги ва Рус империяси ўртасидаги ўзаро четки (нейтрал) ҳудудлар бўлган ерларда ташкил топган давлат номини айтинг?\nЖавоб: Украина. «Окраина» сўзининг рус тилидаги қадимги варианти, «Четки» деган маънони англатади, Усмоний турклар империяси ва Россия империяси ўртасидаги рус-турк уруши давригача ўзаро четки чегара ҳудуди.\n68. Иш берувчилар билан тузилган шартнома асосида ўз ишини уйида бажарадиган ҳизматчилар тоифаси?\n69. Маҳатма Гандининг Ҳиндистон озодлиги йўлидаги курашда қўллаган машҳур ғоявий усули қандай эди?\nЖавоб: «Куч ишлатмаслик — эътиқодимнинг биринчи устунидир!»\n70. Инсон балиқдан дунёга келган деган эволюцион назария асосчиси бўлган қадимги юнон файласуфи ким?\n71. Ҳандақ ғазоти мусулмонлар учун ғалаба билан якунланганини биламиз. Маълумки арабларда шу пайтгача жангда ҳандақ қазиш усули бўлмаган. Савол: Ҳандақ қазишни таклиф қилган саҳоба ким?\nЖавоб: Салмон Форсий р.а.\n72. География атамасини биринчи бўлиб қўллаган қадимги юнон мутафаккиири ким?\n73. АҚШ тарихида муддати тугамай истеъфо берган биринчи президент ким?\nЖавоб: Ричард Никсон (1968-1974 йиллар мобайнида президентлик қилган).\n74. 1865-1869 йилларда АҚШ президенти бўлган Андрю Жонсон сиёсатга кирмасдан олдин қайси касб билан шуғулланган?\nЖавоб: Тикувчи бўлган.\n75. Оқ уйда биринчи бўлиб автомобили бўлган президент ким?\nЖавоб: Теодор Рузвелт.\n76. Биринчи бўлиб қўл ушлашиб кўришишни жорий қилган АҚШ президенти ким? Ундан олдин эркаклар эгилиб кўришишар эди.\nЖавоб: Томас Жеферсон.\n77. Италиянинг Рим шаҳри туманларининг бирида юртимизда яшаб ўтган бобокалонимиз номи қўйилган бир катта кўча бор. Шарафига кўча номига қўйилган бобокалонимиз ким?\nЖавоб: Ибн Сино (Авиценна).\n78. Чувалчангда нечта тиш бўлади?\nЖавоб: Чувалчангнинг тиши 25 мингта.\n79. Юмронқозиқ бир кечада неча метр чуқур кавлайди?\nЖавоб: Юмронқозиқ бир кунда 76 метр чуқур(ер) кавлаши мумкин.\n80. Англиянинг энг қари футбол жамоасини аниқланг.\nЖавоб: Англиянинг энг қари жамоаси «Шеффилд Юнайтед». Бу жамоа нафақат Англияда, балки бутун дунёда энг қари ҳисобланади.\n81. Қайси маймун тури ўзини ойнада танийди?\nЖавоб: Шимпанзе, макака.\n82. Маълумки яҳудийлардан жуда кўп пайғамбарлар чиққан. Улар охирги пайғамбарнинг ҳам ўзларидан чиқишини умид қилиб яшардилар. Аллоҳнинг тақдирида эса охирги пайғамбар арабдан чиқиши ёзилган эди. Савол: Араблардан чиққан 5 пайғамбарни сананг.\nЁрдам: Улардан бирининг ўзи ва тили иброний бўлсада, кейинчалик у араблардан хотин олиб, арабчани тўлиқ ўзлаштиргани учун ўзи ва авлодлари «мустаъриба» (асли араб бўлмай, арабликни қабул қилган) бўлган.\nЖавоб: Ҳуд а.с., Солиҳ а.с., Исмоил а.с., Шуайб а.с., Муҳаммад с.а.в.\n83. Арабларда инсонни ўз номи билан эмас, куняси билан чақириш одати бор. Масалан, Абу Абдуллоҳ, Ибн Ҳакам, Умму Гулсум ва ҳ. Машҳур саҳобалардан Абу Ҳурайранинг маъноси нима? Бунга қайси воқеа сабаб бўлган?\nЖавоб: Абу Ҳурайранинг маъноси «Мушукчанинг отаси» демакдир. Абу Ҳурайра мушук боқардилар. Энгларига мушукчаларини солиб юрардилар. Шунинг учун ҳам Пайғамбаримиз с.а.в. ул зотни шундай атаганлар.\n84. Шекспир ёзган 5 та трагедияни сананг.\nЖавоб: «Гамлет», «Отелло», «Қирол Лир», «Макбет», «Афиналик Тимон».\n85. Қайси Англия қироличаси «Европанинг бувиси» номи билан машҳур бўлган ва нима учун?\nЖавоб: Қиролича Виктория. Унинг болалари ва неваралари бошқа Европа қироллари фарзандлари билан оила қуришгани учун.\n86. 2004 йил Афинада ўтказилган ёзги олимпиада ўйинларида юртимиз спортчилари нечта медаль билан тақдирландилар (нечта олтин, кумуш, бронза)?\nЖавоб: 5 та: 2 та олтин, 1 та кумуш, 2 та бронза медальи билан умумий ҳисобда 34 ўрин.\n87. Гавай ороллари АҚШ томонидан олинишидан олдин унинг қироличаси ким бўлган?\nЖавоб: Қиролича Лилиуокалани.\n88. Машҳур италиялик футболчи Дино Баджони бутун дунёда хушлашмайди. Сабабини биласизми?\nЖавоб: Дино Баджо ўз синглисига уйланган ва шу туфайли уни бутун дунёда ёқтиришмайди.\n89. Голландия терма жамоаси яримҳимоячиси Эдгар Давидс асли қайси давлатда туғилган?\n90. Испанияда «Валенсия» номли футбол клуби бор. Осиёнинг қайси давлатида айнан шу номдаги футбол жамоаси бор?\nЖавоб: Малдив ороллари.\n91. Жаҳон тарихида биринчи ёлланиб ўдирилган президент ким?\nЖавоб: Авраам Линколн (1861-1865 йилларда АҚШ президенти бўлган).\n92. Рим рақамидаги MMMCCLXXVIII сонини араб рақамига ўгиринг.\nЖавоб: 3278 (MMM-3000; CC-200; LXX-70; VIII-8;)\n93. Хиёнати, зино билан қўлга тушгани учун ўз қизи Жулиани сургун қилган Рим императори ким эди?\nЖавоб: Октавиан Август.\n94. Қадимда Лютеция деб номланган шаҳар қайси?\n95. Қишда уйда нима яхлайдию, кўчада йўқ?\n96. Иккита қўйдан бири боши билан шимолга, иккинчиси эса жанубга қараб турибди. Улар бошини айлантирмасдан бир-бирини кўра оладими?\nЖавоб: Ҳа, агар боши билан бир бирига қараб турган бўлса.\n97. Михаил Буллгаковнинг «Уста ва Маргарита» асаридаги мушукнинг номи?\n98. Эрамизнинг 40 йилида барпо этилган Европанинг йирик шаҳарларидан бири?\nЖавоб: Лондон. даставвал бу шаҳарнинг номи Лодиниум бўлган.\n99. «Майсаранинг иши» операсини ким яратган?\nЖавоб: Сергей Юдаков.\n100. Шекспирнинг «Ромео ва Жульетта» асаридаги воқеалар қайси шаҳарда бўлиб ўтади?\n← Аввалги Аввалги Азиз Несин. Бизда врач бўла оласанми? (ҳажвия)\nКейинги → Кейинги: Ражаб Адашев: “Актёрнинг тақдири маълум маънода режиссёрга боғлиқ” (2011)


Мурожаатномада истиқболли режалар белгиланди | "Адолат" СДП\nБу кун янги Ўзбекистон тарихи зарварақларида яна бир тарихий кун сифатида муҳрланди, десак муболаға бўлмайди. Бугун ҳамманинг диққат эътибори Парламентга йўлланадиган Мурожаатнома ҳамда 2021 йилда олиб бориладиган устувор ислоҳотлар, режа ҳамда масъулиятли вазифаларга қаратилди. Янгича қараш, янги ғоя ва янги режаларгина давлатнинг истиқболига, Ватан равнақи ва халқимизнинг фаровонлигига дахлдор ҳаракатларни, амалий натижаларни белгилаб бериши аниқ. Аниқ режалар бўлмаса, шунга мувофиқ ҳаракат ва фаолият бўлмаса, истиқболли режаларни амалга ошириш мушкул. Масалага онгли равишда ёндашиш, илм-фанни, иқтисодиётни ривожлантириш, барча соҳавий йўналишларда ўзаро манфаатли ҳамкорлик тўғри йўлга қўйилмаса, мамлакат тараққиёти ҳақида сўзлаш беҳуда. Бугунги даврнинг талаби ҳам шу.\nМурожаатномада халқимиз истиқболи ҳамда мамлакат равнақи учун ҳар бир раҳбар, ҳар бир халқ ноиби, ҳар бир фуқаро қандай иш тутиши ва юритиши билан боғлиқ вазифалар аниқ ва кескин равишда белгилаб берилди.\n2021 йил “Ёшларни қўллаб-қувватлаш ва аҳоли саломатлигини мустаҳкамлаш йили” деб номланиши мамлакатимизда якунига етган йилнинг мантиқий давоми бўлди, десак хато бўлмайди. Зеро, илм-маърифатнинг ривожланишида, юртимизнинг янги технологиялар асосида равнақ топишини интеллектуал салоҳиятли, билимли, дунёқараши кенг ёшларсиз тасаввур этиб бўлмайди. Эртанги кунимиз буюк ва фаровон бўлишини истар эканмиз, ёшларни ҳар томонлама қўллаб-қувватлашимиз, уларга қатор имтиёзлар яратиб беришимиз зарурдир. Ёшларга катта эътибор ва аҳоли саломатлигини мустаҳкамлаш - ушбу йўналишдаги ишларни янада юқори босқичларга кўтаришга хизмат қилишига ишонамиз. Мазкур ном остида барча йўналишларда бошланган ишлар нафақат давом эттирилади, балки шу билан бирга юксак босқичга кўтарилади, янги ташаббуслар билан бойийди.\nМурожаатномадаги пурмаъно фикр-мулоҳазалар барчамизни жиддий ўйлашга мажбур этади. Ҳар бир соҳада туб ислоҳотлар олиб борилишини давлатимиз раҳбари ўринли таъкидлаб ўтди. Олий таълим тизимида ҳам устувор ислоҳотлар олиб борилиб, грантлар яна икки баробар кўпайтирилиши белгиланди.\nҲа, 2020 йил бир қадар машаққатли, бир қадар синовли, бир қадар таҳликали йил бўлди. Давлатимиз раҳбари ўзи таъкидлаганидек, “2020 йил аҳолини ҳимоя қилиш бўйича туб бурилиш йили бўлди”. Юртимизга, бутун дунёга жиддий хавф солган пандемия халқ учун имтиҳон, тиббиёт учун бирламчи бўғин, тез ёрдам хизмати, санитария-эпидемиология тизимини тубдан ислоҳ қилиш муҳим ҳаётий зарурат эканини исботлади. Президентимиз томонидан Имом Мотуридий ҳазратларининг “Тириклик ҳикматини соғлиқда, деб билгин” деган пурмаъно фикрларини қайд этганлари бежиз эмас, албатта. Пандемия вақтида орттирилган муайян тажриба асосида Мурожаатномада таъкидланганидек, аҳоли саломатлигини асраш ва мустаҳкамлаш борасидаги туб ислоҳотларни янги босқичга олиб чиқиш вақти келди. Бунда айниқса, ёшлар ўртасида соғлом турмуш тарзини кенг тарғиб этишга алоҳида эътибор қаратилиши айтилди. Чунки ҳар қандай жамият тараққиётининг келажагини таъминлайдиган ёш авлоднинг соғлом ва баркамол бўлиб вояга етиши энг муҳим заруратдир. Албатта, олдимизга қўйган учинчи Ренессанс пойдеворини яратиш келажак ворисларининг қўлидадир.\nЯна бир муҳим масала бу – пандемия сабоқларидан келиб чиққан ҳолда, тиббиёт соҳасини рақамлаштириш кўлами янада кенгайтириладиган бўлди. Жумладан, барча тиббиёт муассасаларида масофавий хизматларни кўпайтириш, поликлиника ва касалхоналарни электрон иш юритишга ўтказиш чоралари кўрилади. Соғлиқни сақлаш тизимида “Ақлли тиббиёт”нинг жорий этилиши, яъни масофадан туриб юртдошларимизнинг саломатлигини сақлаш, профилактика қилиш, муолажаларни олиб бориш- соҳада туб бурилиш ясаши муқаррар. Айтиш керакки, мазкур режа ва вазифалар партиямиз сайловолди дастурида белгиланган мақсад ва ғояларга ҳамоҳангдир.\nПартия Сурхондарё вилояти Кенгаши фаоллари, барчамиз Президентимиз Мурожаатномасини ҳаяжон билан тинглаб, бу шунчаки, чақириқ эмас, балки, ҳаёт учун йўлланма, тараққиёт учун қўлланма эканлигини чуқур дилдан ҳис этдик.\nМухтасар айтганда Мурожаатномада жуда катта марралар белгилаб берилди. Бу эса 2021 йилда олдимизда ҳар қачонгидан ҳам зарур, ўта муҳим вазифалар турганлигини англатади.\nЎзбекистон “Адолат”СДП Сурхондарё вилоят Кенгаши раиси


Ҳаё – инсонни ёмон йўлдан қайтариб, яхши йўлга йўллайди - 12 Февраля 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Февраль » 12 » Ҳаё – инсонни ёмон йўлдан қайтариб, яхши йўлга йўллайди\nРасулуллоҳ соллаллоҳу алайҳи васаллам биродарига ҳаё ҳақида танбеҳ бераётган киши олдидан ўтаётиб: «Уни тек қўй! Ҳаё иймондандир!”деганлар (Имом Бухорий ривояти).\nИсломда 77 та шўъба бўлиб, унинг биттаси ҳаёдир. Албатта, иймонли киши ҳаёли бўлиши зарурдир. Комил мўмин бўлиши учун ҳам ҳаё керак.\nҲаёсиз кишига доим бало, офат етиб туради, одамларнинг орасида ҳам мартабаси тушиб кетади, ҳурматини йўқотади.\nОилада ота ўғил болаларни тарбияласа, она қизларга одоб бериб, юриш-туриш, кийиниш маданиятини ҳар доим ўргатиши керак. Ҳозирги кунга келиб айрим ёшлар ғарб маданиятига тақлид қилиб бормоқда. Бу миллатнинг маданияти, миллийлиги йўқолиб боришига сабаб бўлаётган омиллардандир.\nМинг афсуслар бўлсинки, бугунги кунда аксар ёшларимиз бешарм, беҳаё бўлиб кетмоқда, уларнинг оғзидан чиқаётган сўзларга ўзлари уялмасалар-да, атрофдагилар ноқулай аҳволга тушиб қолмоқда. Ёшларни бундай аҳволга солаётган нарса нима бўлиши мумкин, деймиз. Бунга сабаб оиладаги муҳит. Халқимизда бир гап бор: «Қуш уясида кўрганини қилади». Ҳақиқатдан ҳам, фарзандлар энг кўп маълумотни ота-онасидан йиғади, ота-она беҳаё сўзларни гапиради, уруш-жанжал қилади, бола эса уларнинг амалини қайтаради. Оиладаги муҳит носоғлом бўлса, фарзандга катта таъсир кўрсатади. Ярим кечаси бола кўчадан кириб келади, бунга ота-она бефарқ қарайди. Айниқса, қиз болаларда ҳам шундай ҳолатлар кузатилмоқда. Уларга уй эшигини отанинг ўзи очиб, "Яхши келдингми?!” – деб кутиб олишларини кузатмоқдамиз. Ана шундай ҳол беҳаёликка, шармандаликка олиб боришини наҳотки ўйлашмайди?! Ота "Қаердан келдинг?”, "Ким билан эдинг?”, "Нега кеч келдинг?” каби саволлар бермаса. Устига-устак йигит – қизларнинг кийимлари ҳам қониқарли эмас. Кийимлардаги чет тилида ёзилган беҳаё сўзларга ҳам улар бепарво. Ота-она "Болам фалон жойда ўқийди, мени қизим…”, деб керилишдан олдин фарзандларининг хулқ-атворини ҳеч кузатиб кўрганми?! Киядиган кийимига бефарқ, натижада, фарзандларининг беҳаё бўлиб тарбияланаётганлари, энг аввало, ота-оналарга боғлиқ. Муқаддас динимизда ҳаё ҳам катта неъмат эканлиги таъкидланади. Ота-она олдида фарзанларнинг ибоси, фарзандар олдида ота-онанинг шарм-ҳаёси, ака-сингил, опа-ука, тоға-жиян, қондошлик ҳаёси бўлиши зарур. Бу менинг отам-онам, акам, синглим, хоҳлаганимни қилсам бўлаверади, деган ҳолатларнинг ҳам, афсуски, гувоҳи бўлмоқдамиз. Йўқ, аслида ундай эмас, ҳаё ҳаммани тўсиб турувчи пардадир. Ҳатто шунақа ҳолатлар ҳам кузатилмоқдаки, беҳаё қилиқлар туфайли оилаларнинг тинчлиги бузилмоқда. Уларга танбеҳ бермоқчи бўлсанг, "Безбетни иши беш”, деб кулишади. Буларнинг бари сафсата. Беҳаёликнинг оқибати нохушликдир.\nУламолардан бири Фузайл ибн Иёз бадбахтнинг нишонаси беш нарсада эканлигини таъкидлаганлар:\n– Бешарм ва беҳаё бўлмоқ;\n– Кўнгли қаттиқ бўлмоқ;\n– Дунёга моил бўлмоқ;\n– Кўзи ёшсиз бўлмоқ;\n– Умидсиз бўлмоқ;\nЧиндан ҳам, кишидан ҳаё кетса, кўнгли қаттиқлашади, инсонлар орасига оғринмасдан низо солишга ҳаракат қилади, дунёга муҳаббати борган сари ошади, ҳой-ҳавасга берилади, аммо ҳаё ҳақида ўйлаб ҳам кўрмайди.\nАгар одамда заррача ҳаё бўлса, ўзини ҳам, бошқаларни ҳам ноқулай ҳолга солиб қўймасликка уринади.\nАбдуллоҳ ибн Масъуд розияллоҳу анҳудан ривоят қилинади: Расулуллоҳ соллаллоҳу алайҳи ва саллам:"Аллоҳдан ҳақиқий ҳаё билан ҳаё қилинглар!”, деб марҳамат қилдилар. Биз:"Эй, Аллоҳнинг элчиси! Аллоҳга шукрки, биз ҳаё қиламиз”, дедик. Шунда Расулуллоҳ соллаллоҳу алайҳи ва саллам: "Аллоҳдан ҳақиқий ҳаё билан ҳаё қилишлик бошни ва унда жойлашган нарсаларни, қоринни ва унда тўлдирилган нарсаларни асрамоғинг, ўлимни (бир ривоятда: қабрларни) ва синовларни эсламоғингдир. Кимки охиратни хоҳласа, дунё зийнатини тарк қилур. Кимки мана шундай қилса, муҳаққақ, Аллоҳдан ҳақиқий ҳаё қилган бўлур”, – дедилар (Термизий, Ҳоким, Аҳмад, Табароний ривоят қилишган).\nҲаёли кишилар ўзларни чиройли тутадилар, бўлар-бўлмас гапларни гапириб кишиларни ўзига қаратишга ҳаракат қилмайдилар.\nИяс ибн Қурра роҳматуллоҳи алайҳи шундай ривоят қиладилар:\n«Умар ибн Абдулазизнинг ҳузурида эдим. Унинг олдида ҳаё зикр қилинди ва одамлар:\n– Ҳаё диндандир, – дедилар.\n– Йўқ! Ҳаё диннинг ҳаммасидир! – деди”.\nДемак, ҳаё диннинг барчаси экан, киши ҳаёси билан динининг гўзаллигини кўрсатиб туради ҳамда ўзидаги дини, олган тарбиясини ҳаёси орқали янада гўзаллаштиради.\nШундай қилиб, инсоннинг тарбияли, ҳаёли бўлишида ота-онанинг ўрни беқиёсдир. Фарзанд биринчи бўлиб ота-онадан ўрнак олади, уларга қараб иш тутади.\nХулоса қилиб айтганда, ҳаёли киши барчанинг ҳурматига сазовор бўлади. Ҳаё фақат яхшилик ва хайрли ишларга етаклайди. Ҳаёсизлик эса ёмонлик, нафратга олиб боради. Ҳаё инсонларнинг зийнати бўлиб, ҳар доим яхшиликка сабабчи бўлади. Ёшларимизни ҳаёли ва катталарни ҳурмат қиладиган қилиб тарбиялаш – ҳар бир ота-онанинг бурчидир. Айни пайтда, қизларимиз ва келинларимиз момоларимиздан ибрат олсалар ва шу ибратлари натижасида келажак авлодни соғлом ва баркамол қилиб тарбияласалар, элимиз, юртимиз равнақи учун улкан ҳисса қўшган бўлардилар.\nКатегория: BAXS - TORTISHUV / FIKR MULOHAZA | Ko'rganlar:: 188 | Добавил: www.BePuL.NeT | Рейтинг: 0.0/0


МИБ ходимларининг иш вақти масалалари бўйича берилган саволга жавоб берилди\n21:50 / 19.06.2019 18518\nKun.uz’га баъзан Мажбурий ижро бюроси тизимида фаолият юритадиган ходимлар мурожаат қилишади. Иш вақти ва иш ҳажми кўплигига ўз эътирозларини билдиришади. Баъзилари ҳатто дам олиш кунлари ҳам ишлашга мажбур қилинаётганидан нолийди.\n«Биз одам эмасмизми? Биз ҳам оиламиз билан дам олгимиз келади. Якшанба дам олиш куни – ҳамма дам ҳам олади. Биз эса ишда. Қолган кунлари ишда баъзан кечаси билан ҳам қолиб кетамиз. Шуни аноним тарзда ёритиб беринг, илтимос», - дейилади мурожаатларда.\nЎзбекистон Республикасининг меҳнат кодексига юзлансак, унинг 115-моддасида иш вақтининг нормал муддати белгиланган. Унга кўра «Ходим учун иш вақтининг нормал муддати ҳафтасига қирқ соатдан ортиқ бўлиши мумкин эмас. Олти кунлик иш ҳафтасида ҳар кунги ишнинг муддати етти соатдан, беш кунлик иш ҳафтасида эса саккиз соатдан ортиб кетмаслиги лозим».\nБугун, 19 июнь куни Ахборот ва оммавий коммуникациялар агентлиги анжуманлар залида Ўзбекистон Республикаси Бош прокуратураси ҳузуридаги Мажбурий ижро бюроси ходимлари ва журналистлар иштирокида очиқ мулоқот бўлиб ўтди. Мазкур йиғилишда МИБ мутасаддиларига саволлар билан юзландик.\n«Бюро ходимлари ҳафтасига бир кунлик дам ва кунига 8 соатлик режимда ишлайди. Бундай мурожаатларни биз ҳам ўрганиб бормоқдамиз. Ходимларнинг дам олиш кунлари ишлаши фақатгина уларнинг ёзма розилиги асосида белгиланади.\nАгар ўзига юклатилган режани белгиланган муддатда амалга оширолмаса, масъулиятни ўз зиммасига олиб раҳбариятни хабардор қилади ва шу кунлари ишлаб беради. Раҳбарият эса айнан дам олиш куни ишлаган вақтини бошқа кунга кўчириш (отгул) масаласини кўриб чиқади.\nХодимларнинг меҳнат вақтидаги ва умуман ижтимоий таъминот масаласи яхши йўлга қўйилган. Меҳнат таътиллари ҳам берилади», - деди жамоатчилик билан алоқалар ва ҳуқуқий аҳборот бўлими бошлиғи Фаррух Ташпулатов.\nИнтернетда флешмоб: Санъаткорлар нега МИБни мақтаб қолишди?\nМуштумзўр аёлга суд ҳукми ўқилди\nПрезидент фармони: МИБ жамғармасига ажратмалар миқдори камайтирилади


Сўнгги партиядаги дуранг\nАнглиянинг Мэн оролида шахмат бўйича нуфузли мусобақа ўз якунига етди. Дунёнинг энг кучли гроссмейстерлари иштирокида ўтган опен-турнирда ҳамюртимиз, 17-жаҳон чемпиони Рустам Қосимжонов ҳам ўз имкониятини синовдан ўтказди.\nШвейцарча тизимда ташкил этилган ушбу мусобақада жами 159 нафар шахматчи қатнашди. Улар орасида амалдаги жаҳон чемпиони норвегиялик Магнус Карлсен, собиқ жаҳон чемпиони ҳиндистонлик Вишванатан Ананд, умуман олганда, жаҳон рейтингининг юқори элитасидаги барча шахмат юлдузлари бор эди.\nРустам Қосимжонов сўнгги 9-партия учрашувида оқ доналарда ўйнашига қарамай, германиялик Фалько Биндрих қаршилигини енга олмади. Партия дуранг натижа билан якунланди. Ҳамюртимиз якунда 9 имкониятдан 6 очко жамғариб, рақиблари билан 15-18 ўринларни бўлишиб олди.\nАмалдаги жаҳон чемпиони норвегиялик Магнус Карлсен 7,5 очко билан мусобақа ғолибига айланди. Жаҳон чемпиони сўнгги турда асосий рақибларидан бири америкалик Фабиано Каруана билан дуранг ўйнади.\nВишванатан Ананд 7 очко билан иккинчи ўринни эгаллади. Кучли учликка айнан шунча очко тўплаган Каруана якун ясади. Карлсен турнир ғолиби сифатида 50 000 фунт стерлингга эга бўлди. Ананд 25 000, Каруана 12 500 фунт стерлинг миқдоридаги мукофот пулини қўлга киритди.


«Эл-юртимиз бу муаммолар қаршисида саросимага тушиб қолгани йўқ. Аксинча, қийинчиликлар бизни янада бирлаштирди, бир-биримизга меҳримиз ортди. Мураккаб вазиятга қарамасдан, кўпни кўрган, азму шижоатли халқимизнинг фидокорона меҳнати билан бу синовларни мардона енгиб ўтяпмиз. Барака ҳамжиҳатликда, деган гап ҳаётимизда яна бир бор ўз тасдиғини топди. Пандемия ва глобал инқироз оқибатларини камайтириш бўйича кўраётган чора-тадбирларимиз ўз самарасини беряпти», – деди президент.\n«Биз бугунги натижаларга эришиш учун пандемия шароитида – ғоят мураккаб бир вазиятда иш олиб бордик. Бунинг учун 2-3 карра кўпроқ меҳнат қилишга, изланиш, янги имконият ва ресурсларни қидириб топишга тўғри келди. Аввало, фидойи шифокорларимиз ўз жонини гаровга қўйиб, халқимиз соғлиғини асраш учун беқиёс жасорат ва матонат кўрсатдилар. Бу борада Қуролли Кучлар, Миллий гвардия, Ички ишлар, Фавқулодда вазиятлар вазирлиги мард ва жасур ходимларининг хизматларини алоҳида қадрлаймиз. Айни вақтда, бунёдкор қурувчилар, саховатли тадбиркорлар, маҳалла фаоллари, муҳтарам нуронийларимиз, навқирон ёшларимиз, илм-фан, маданият ва спорт соҳаси вакиллари эл-юртимизга ҳақиқий таянч ва суянч бўлиб майдонга чиқдилар. Ҳар қандай синовни бирдамлик билан енгиб ўтадиган халқимиз мана шундай оғир кунларда қудратли кучга айланди. Фурсатдан фойдаланиб, сабр-матонатли, заҳматкаш, олижаноб ва фидойи халқимизга, унинг буюк қаҳрамонлиги учун яна бир бор бош эгиб, таъзим қиламан», – деди Шавкат Мирзиёев.\nМаълумки, Ўқитувчи ва мураббийлар байрами арафасида жадидчилик ҳаракати намояндалари – Абдулла Авлоний, Маҳмудхўжа Беҳбудий ва Мунавварқори Абдурашидхонов «Буюк хизматлари учун» ордени билан тақдирланган эди.\n«Ҳаммамиз бугун яхши орзулар ва улуғ мақсадлар билан, янги йил остонасида турибмиз. Биз барчамиз аҳил ва ҳамжиҳат бўлиб, халқимизга садоқат билан меҳнат қилиб, янги Ўзбекистон пойдеворини яратаётганимиз билан фахрланамиз. Дунёмиз тинч бўлсин, бағрикенг ва олижаноб халқимизни, жонажон Ватанимизни Оллоҳ таоло ҳамиша ўз паноҳида асрасин», – дея сўзини якунлади президент.


Украинада мухолифат раҳбари калтакланди - BBC News O'zbek\nУкраинанинг собиқ ички ишлар вазири, айни пайтда мухолиф сиёсатчи Юрий Луценко "Беркут" махсус хизмат ходимлари томонидан аёвсиз урилган. Юрий Луценко олган жароҳатлари туфайли касалхонага ётқизилган.\nМаҳаллий телеканаллар Луценконинг қонга бўялган юзини кўрсатган.\nУ билан бирга Олий Раданинг икки депутати- Эдуард Леонов ва Юрий Бублик ҳам енгил жароҳатланган, икки журналистнинг техник асбоблари синдирилгани айтилади.\nҲодиса Святошинск тумани маҳкама биноси олдида рўй берган.\n"Свобода" партиясининг фаоллари маҳкама биноси олдида Борисполда 2011 йилда Лекин ҳайкалини портлатмоқчи бўлганликда айбланган "василков террористлари" деб ном олган уч фуқаронинг устидан чиқадиган ҳукмни кутиб йиғилишган.\nМаҳкама айбланувчиларга олти йиллик қамоқ жазоси берганидан сўнг, тартибсизликлар бошланган. Намойишчилар "беркут"чиларга турли нарсалар отиб бақиришган.\n"Беркут" жангчилари ҳаммани, аёллар ва кексаларни ҳам қаторисига ура бошлади. Ҳатто ерда ётиб қолганларни ҳам уришда давом этишди", -деб айтади депутат Леонов журналистларга.\n"Юра ички ишлар вазири сифатида одамлар ва беркутчилар орасига туриб, қон тўкилишини олдини олмоқчи бўлди. Шунда "беркут"чилар уни аёвсиз бошига ура бошлашди. Қон дарё бўлиб оқди. У йиқилиб ҳушини йўқотганидан сўнг уришдан тўхташди", дейди Юрий Луценконинг хотини.\nКиев прокуратураси воқеа бўйича жиноий иш очгани хабар қилинади.


Деҳқонга ҳосил¸ ҳукуматга режа қайғу\n13 май 2021, Тошкент вақти: 11:18\nТинимсиз ëққан ëмғир оқибатида чигитнинг чириб кетиши бугун аксар фермерларни пахта далаларига қайта мола солишга мажбур қилмоқда.\nЎзбекистоннинг баъзи вилоятларида пахта далаларининг асосий қисми бузилиб, чигит қайта экилмоқда. Серёғин об-ҳаво боис¸ шу кунга қадар экилган чигитлар чириб кетган¸ буғдой ҳам касалланган.\nБу йил серёғин келган баҳор ўзбекистонлик деҳқонлар ташвишини оширди.\nКунора ёққан ёмғир ернинг етилишига имкон бермаяпти. Оқибатда, экилган чигитлар чириб кетди. Ҳали чигит экилмаган майдонлардан эса ортиқча нам кўтарилмаяпти.\nХусусан, Жиззах вилоятида шу кунга қадар чигит экилган майдонларнинг ҳаммасини бузиш ва чигитни қайта экишга кўрсатма берилди.\n- Куни-кеча Мирзиëев билан селектор (йиғилиш) бўлди. Унда худди шу масалага бағишланган гап-сўз бўлди. 100 фоиз бузмаса бўлмайди¸ деган қарорга келинган, дейди жиззахлик фермер Абулқосим Мамарасулов.\nУ ҳам энди чигитни қайта экиши керак. Бошқа бир фермер Марвар Ортиқова эса ҳали чигитни экиб улгурмаган эди.\n- Биз ҳали экканимиз йўқ. Кеча экамиз¸ деб трактор олиб борсак¸ ернинг ярми ҳўл¸ ярми қуруқ. Нима қилишни билмай турибмиз. Ҳозир деҳқонга қийин бўлдида.\nБу йил 15 гектарга пахта экмоқчи бўлаяпмиз. Шунга тракторга беришга¸ иш ҳақига беришга 1 миллионга яқин пул кетади¸ дейди Марвар Ортиқова.\nНоқулай об-ҳаво боис¸ Марвар Ортиқова каби ортиқча харажатга тушиб турган деҳқонлар энди маҳаллий ҳокимият органларидан ёрдам кутмоқда.\nЕри бузилиб, чигит қайта экилиши тўғрисида қўлида ҳужжати бўлган жиззахлик фермерларга қўшимча чигит ва ёнилғи берилмоқда, дейди Абулқосим Мамарасулов.\n- Бу йил энг катта муаммо чигит билан солярка эди. Масалан¸ техника бизнинг ўзимизда бор. Тракторимиз¸ сеялкамиз бор. Хуллас бизга керакли нарсани ташкиллаштирилган тарзда беришди¸ дейди Абулқосим Мамарасулов.\nБу ёрдам деҳқоннинг ўз ҳисобидан.\nЛекин деҳқон-фермерлар ўз ҳамёнидан бўлса ҳам чигит ва одатан экин мавсумида анқонинг уруғига айланиб кетадиган ёнилғи ўз вақтида топиб берилаётганига хурсанд. Муҳими, ҳозир чигит ерга қадалиб қолса-ю, тезда униб чиқса бас.\n“Аммо, шошиб қолган деҳқонни эртага муаммоларга олиб борадиган ҳужжатларга имзо чектиришмоқда”, дейди яна бир жиззахлик фермер.\n- Ернинг шўрланишига¸ ташландиқ эканлигига қараб 16 центнер қўйиши керак. Бизда эса 22 центнер қўяяпти. Бу ҳозирги кунда жуда катта кўрсаткич. Булар эртага кузда ерни ҳеч бир асоссиз олишга замин тайëрлаяпти.\nПахта режасини бажармагандан кейин ерни олади. Пахта режасининг бажарилмаслигига сабаб буларнинг центнерни жуда ҳам юқори қўяëтганлигида¸ дейди бошқа бир жиззахлик фермер.\nАйни пайтда, ёмғир кўп ёққани боис касалликка чалинган буғдойга ҳам тезлик билан ўғит солиш керак. Вилоятда деҳқонларга қўшимча ўғит ҳам бериладиган бўлди. Аммо, бу имкондан фойдаланиш учун яна битта ҳужжатга имзо чекиш керак, дейди бу деҳқон йигит.\n- Ҳозир ғаллага касаллик тарқалган. Булар ҳозир касалга қарши 100 килодан дори бераяптику. Бунинг эвазига қўшимча икки центнердан қўшимча шартнома бўлаяпти, дейди жиззахлик деҳқонлардан бири.\nДеҳқонлар зиммасига ортиқча мажбуриятни юклаётган Агро хизмат маркази (АХМ) раислари эса ҳозирча бу жараённи изоҳлаётгани йўқ.\nЖиззахлик деҳқон Абулқосим Мамарасулов ҳокимият аслида бундай ортиқ чора кўришга қодир эмас, дейди.\n- Вилоят ҳокими “Қўшимча селитра олиб келиб берамиз. Бу нормадан ташқари нарса” деб айтди. Бу селитра учун биз энди пул тўлашимиз керак. Банклар бизга берилиши керак бўлган пулларни бериб бўлган. Банкда пул йўқ. Шунинг учун¸ деди ҳоким¸ ë нақд пулга оласан ëки қўшимча шартномага имзо чекасан.\nАгар гектарига 100 килодан селитра ташласа¸ қўшимча беш-олти центнер ҳосил бўлиши мумкин. Шунинг ҳисобини олиб айтаяптида у. Фермерларимиз ҳам ҳар хилда. Биров тушунади¸ биров тушунмайди.\nАлбатта¸ буни яхши деб бўлмайди¸ лекин иложсиз вазиятда қўлланиладиган чора бу, дейди жиззахлик деҳқон Мамарасулов.\nАсл деҳқон бугунги кун билан ҳисоблашади. Тирикчилиги фақат шу ердан бўлгани боис¸ иложсиз деҳқон ҳокимият унинг олдига қўйган ихтиёрий-мажбурий ҳужжатларга имзо чекиб бўлса ҳам, ерга уруғни қадамоқчи.\nБуни ягона чора, деб баҳолаган Мамарасулов бу масалада некбин бўлиш тарафдори.\n- Нима бўлганда ҳам вақт кетдида. Биринчидан¸ экмаса бўлмайди.\nИккинчидан¸ ëмғир яна ëғади деган гап бўлаяпти. Ëмғир ëққан билан орада ер сал тобга келадиган шароит бўлса¸ энг асосийси бундан буëғи иссиқ бўлади. Энди чигит чиримайди. Энди тез экиш керак, дейди жиззахлик деҳқон Абулқосим Мамарасулов.